text:
Í Montessori-starvslæru á Filipsoyggjum
Lærara- og námsfrøðilesandi hava verið úti í starvslæru, og summi hava verið í fjarskotnum londum.
Heini Ziska Dahl, læraralesandi, sum tekur linjugreinina sernámsfrøði, hevur verið í starvslæruvenjing á Children’s Paradis Montessori school í Cebu í Filipsoyggjum, sum er skúli, ið tekur næmingar við serligum tørvi.
Vit hava sett Heina Ziska Dahl nakar spurningar í sambandi við starvslæruna.
Hví valdi tú at fara til Filipsoyggjar?
– Júst hesin skúlin hevur lagt onkur brot á Youtube har tey syngja og spæla. Tey duga sera væl, og eg ynskti at síggja, hvussu tey gera, fyri at fáa næmingar við serligum tørvi at megna hetta. Hann er kosin ársins Montessoriskúli í Cebu í 2012, 13, 14, 15, 16, og 17, so hann hevur nógv at bjóða.
Hví valdi tú at fara á ein Montessori skúla?
– Dr. Maria Montessori var ein hugtakandi kvinna, sum m.a. menti ein leist at skipa undirvísing, sum gevur góð og mátilig úrslit. Hennara ástøði eru áhugaverd og viðkomandi, hóast tey vórðu ment í seinastu øld. Eg kann viðmæla øllum at lesa onkrar av hennara bókum.
Tit gjørdu eina verkætlan við fiskum og grønmeti í samansettari gróðurskipan, er hetta serliga hóskandi til børn við serligum tørvi?
– Vit arbeiddu við sokallaðum “aquaponics”, har fiskar og grønmeti eru partar av somu skipan. Næmingar læra tvørfakliga, og avbjóðandi hugtøk gerast áhugaverd og ítøkilig. Montessori mátin at læra tekur støði í, at alt sum er í intellektinum má fyrst hava verið í sansunum. Hetta økir teirra førleikar á nógvum økjum í senn, og so er samstarv millum næmingar eisini gott fyri inklusjón, og økir trivnaðin á skúlanum.
Fekst tú nakað burturúr, sum tú ikki hevði fingið við at verið heima?
– Sól og summar í februar, umframt eitt montessoriumhvørvi, sum ikki finnst í Føroyum. Starvslærararnir, eins og aðrir lærarar á skúlanum, brenna fyri at læra og vísa mær, hví tað tey gera er so gott, og hví onnur kunnu læra av at brúka henda leistin. Eg fekk íblástur og ment góð sambond, sum hava við sær, at vit longu eru farin undir at leggja mína næstu vitjan til rættis. Tá verður endamálið at gera Children's Paradise Montessori School til fyrsta ECO-school í Cebu.
Hvat av tí tú lærdi í Filipsoyggjum kundi tú hugsað tær at tikið við tær inn í føroyska skúlan?
– Haldi at Montessori hátturin er sera góður til at læra børn (og vaksin) at rokna, at arbeiða og hugsa sjálvstøðugt. At hjálpa næmingum at finna síni áhugamál, so tey í størri mun taka ábyrgd av egnu læring.
Annað?
– Alt gott um at fara í starvsvenjing í Føroyum, men at fara út um landoddarnar at læra okkurt nýtt, sum kann geva íblástur her hjá okkum, er av stórum týdningi fyri føroyska skúlan. Og so hendir tað eisini, at vit hava nakað at geva, meðan vit læra.
Næmingarnir á CPMS gjørdu hetta brotið til Heina sum takk fyri tíðina. Hetta liggur á hansara facebook vanga: Sí her
-
14.11.2018 Søgu- og samfelagsdeildinHallbera West fer at verja ph.d.-ritgerðFróðskaparsetur Føroya flytir aftur mørk. 16. november verðu...
-
12.11.2018 Setrið FøroyamálsdeildinMørk og vegir millum vísindi og listRáðstevna á Fróðskaparsetrinum í døgunum 6. og 7. desember ...
-
06.11.2018 Føroyamálsdeildin Til lesandiÚr ljósi í myrkurFríggjadagin 9. november kl. 13 heldur Silja Aldudóttir MA-f...


c: text/html

text:
2. mars var Aliráðstevnan 2018.
Nakrar av framløgunum liggja her:
Ragnar Nystøyl, Kontali Analyse - Status og marknaðarútlit fyri havbúnaðin
Rúni Dam, Avrik - Fiskagoymsla og metingar
Ása Johannesen, Fiskaaling - Atferð hjá laksi á harðbalnum økjum
Jonhard Eysturskarð, Fiskaaling - Mátingar av strongd hjá alilaksi
Sólva Jacobsen, Havstovan - Algur á føoysku firðunum
Debes H. Christiansen, HFS - Hjartaklovningur í laksi
Erna Jacobsen, Fiskaaling - 25 min um streymmátingar
Turið Mørkøre, Nofima - Hvussu ávirka aliumstøður og fóður litin á laksaflaki
Kirstin Eliasen, Fiskaaling - Rognkelsi og gróður á alinótum
Elin Djurhuus Samuelsen, Fiskaaling - Biofiltur og vatngóðska á smoltstøðum
4 brellbitar frá Fiskaaling:
Ása Jacobsen, Fiskaaling- Bakteriusamansetingin í køligoymsluni
Gunnvør á Norði, Fiskaaling - Seiðalús
Øystein Patursson, Fiskaaling - Mega rip
Hannes Gislason, Fiskaalling - Forsagnir um lúsatøl í alibrúkum
Rúni Dam, Avrik - Besta úrslit 2017

robotstxt: allowed

filter: keep


text:
Oda Strøm
20.06.2018 - 16:08
Tíðindi > Samfelag & Politikkur > Samferðsla
Tað var eitt verri skil, ið bleiv, tá Smyril fór av Havnini seinnapartin í dag til Suðuroyar.
Ein týsk kvinna var farin við Smyrli, men hon fann skjótt útav, at hon var komin umborð á skeivt skip.
Smyril mátti tí venda aftur til Havnar, so týskarin kundi fara við Norrønu seinni í kvøld.
Niels Harald Michelsen, skipari umborð á Smyrli, váttar tíðindini og sigur, at vit sum land eiga at taka tað til okkum, tá ið slíkt hendir.
- Uppmerkingarnar eru for vánaligar, tí útlendingar kenna ikki munin millum "Smyril" og "Smyril Line" og tí kemur blandingur í.
- Vit mugu royna sum frægast at merkja betur, tí tað ber ikki til, at eitt so stórt skip skal venda við, tí ferðafólk ikki kenna mun á skipunum. Tað er ikki gott, og vit mugu gera tað betur, m.a. við størri skeltum, sum greitt vísa á, hvat fyri skip talan er um.


text:
Lýsingarnummar: 13324
Standur: Brúkt
Prísur: 400.000 kr.
Lýsing
Mercedes E400 coupé
Frá 2014
Koyrt 79.000km
3.0 V6 333hk benzin
Ný sýnaður.
Nýggj dekk.
Nýggir bremsuklossar.
7 trins automatisktgear, vid pedalum á rórinum.
Glastak, AMG útv. Leður kabinu, navigatión, el førara og passaserserur vid memory, bluetooth og 6 stk fløguspælara. Parkerings sensor aftan og framman, og parkerar sjálvur. Fartpilot og regnsensor. Full LED ljós sum blenda upp og stýra undan trafikkinum automatiskt.
Prísuppskot: 400.000kr
Neyðugt er at rita inn fyri at seta spurning.


text:
Paratriatlet Hávard Vatnhamar
ítróttur17-06-2018 - 19:10 - Jóanis Nielsen
Hávard Vatnhamar vann bronsuheiðursmerki í 2018 Besancon ITU Paratriathlon World Cup í Frankarríki.Hetta er aðru ferð at Hávard luttekur í hesaristevnuni, og aðru ferð at hann er millum top 3 í altjóða kapping.
Kappingin er liður í royndini at vinna sær atgongd til Paralympisku leikirnar, og er hetta eitt stórt stig á leiðini.
Í 2017 gjørdist Hávard nummar 9 í somu kapping, so sigast má at pílarnir peika rættan veg.
Hjartaliga tillukku Hávard skrivar Parasport Føroyar.


text:
Um Traðagarð í Sandoy
Um Traðagarð í Sandoy
Í Sandoynni hevur verið ein slekt, ið hevur verið knýtt til Traðagarð, hvar maður undan manni hevur havt navnið Jógvan Mortansson og Mortan Jógvansson. Um hesa slekt var spáað, at hon skuldi doyggja út, tá ið Oldenborgararnir í Danmark doyðu út, og menn halda, at slektin í Føroyum gongur líka langt aftur í tíðina, sum Oldenborgararnir í Danmark.
Slektin var evnagóð á mangan hátt - eisini til vøkstur. Eystantil í Traðahaganum er ein skúti, hvar seyðamenn viðhvørt plaga at taka skjól undir í ringum ælaveðri, og sigst tað um ein mann úr hesi ætt, at tá hann krokaði undir hesi skúti, bar høvdið á honum við í erva. Tann hæddin fer at vera hálvafjórðu alin.
Sum spáað var, so bar eisini í lag. Tann seinasti bóndin í Trøðum av hesi slekt, Jógvan Mortansson, doyði í 1859, og tann seinasti Oldenborgari, Fríðrikur tann 7., doyði í 1863. Báðir vóru fleiri ferðir giftir, báðir doyðu barnleysir.
Um hvussu slektin kom til Traðagarð er gomul søgn í Føroyum, sum her skal takast upp eftir dr. J. Jakobsen:
Tingmenninir høvdu verið í Suðuroy, og vóru á veg heim aftur við bát. Teir vóru stutt komnir, so kom mjørki á, og teir viltust burtur av allari leið. Tá lovaði fútin, at sendi Gud hann aftur til lands, tað fyrsta menniskja, ið hann sá, skuldi fáa Traðagarð. (Traðagarður í Sandoy var tá leysur, tí bóndin og konan vóru deyð sonarleys). So tók at lýsa í mjørkan, landið sást, og teir kendu nú, at teir vóru uttanfyri Sandsbygd.
Tað fyrsta fútin stígur fótum á land, kemur Meggjan, eisini rópt Illa Magga, gangandi út eftir fjørubøkkum. Hon var eitt rætt ódugnadýr, men har gjørdis einki við: fútin vildi ikki bróta orð og eiti sítt. Konufólk festi nú ikki garð, so eftir var hjá fútanum at hugsa um at fáa henni ein dúgligan mann.
Heimafturkomin sendir fútin Jógvani á Velbastað boð at koma til Havnar dagsstevndan dag. Jógvan kemur - óveðursdagur er - og fútin ber nú giftuna upp á mál við hann, men Jógvan sigur nei: hann hevur ikki hug á Meggjuni. Fútin boønar hann at koma aftur til sín ímorgin, og Jógvan jánkar um. Men um náttina ger hann ikki vandari enn, at hann rýmir úr Havnini. Hann kemur til Sandáar - hon rann stór og stríð, tí áarføri hevði verið - og skal leypa tvørtur um; men lopið mislukkaðist: Jógvan datt í ánna; men streymurin førdi hann omaneftir og skeyt hann aftur at áarbakkanum Havnarmegin. Komin upp úr aftur helt hann hetta vera ein varning frá Gudi, vendi aftur til Havnar, fór til fútan og segði, at hann skuldi taka gentuna. So giftust bæði, og hann iðraði seg ikki um tað eftirsíðani, tí hann fekk rætt fólk og dugnaliga matmóður burtur úr Meggjuni. Av teimum er komið tiltikið ættarslag í Trøðum.
Kelda: P. C. Johannesen í Varðanum nr. 3


text:
Stevnuválur
Grein um Stevnuvál
Orðið stevnuvál hevur altíð fyri mær ljóðað fagurliga; ja, eg kann siga, at tað altíð hevur haft slíka dulda megi í sær. Hvørja ferð eg havi hoyrt stevnuvál tikið uppá tungu, ella eg havi sæð tað í bók, so hevur í mær ornað blóð.
Hvat kann nú vera atvoldin til hetta? Jú, tað eru tey gomlu minnir um henda túsundára gamla tingstað og fundarstað, sum enn eru so livandi, sum enn kunnu hava slíkan ávirkan á okkum, sum liva nú á døgum. Ja, eg má siga, at tað hevur verið eitt mítt heitasta ynski, einaferð at fingið loyvi til at flutt fram nøkur orð á hesum staði, so ein kundi fingið at kenna nakað av tí sama, sum fríu fedrar várir kendu, tá teir her komu saman.
So var tað ein dag fyri kortum, eg kom gangandi um hesa leið; var eg staddur somikið ovarlaga, at eg sá niður yvir gamla tingstaðin. Friðarligt var tá her millum fjalla. Slíkur friður hevur altíð á meg slíka dragandi megi, tað er, sum skuldi eg vunnið mær veg djúpt inn í fjallið og har funnið teir gomlu, sum eg so fegin vildi fylgt. Vakurt var har; á grasvaksnum og blómuprýddum heygi sat eg. Fuglaljómur í øllum ljóðum gleddi meg. Men so var tað fyri mær, sum tagnaði hetta ljóðið, fjalsins dragandi friður fell yvir meg, og mær úr barmi steig hetta ynski: Á, um eg her í dag kundi sæð teir gomlu stevnt til fundar. Og tá var tað, sum sá eg tvinnar flokkar koma gangandi, annar norðaneftir og annar sunnaneftir. Henda hugsjón var føgur: Her sá eg fríu stórbóndur við monnum sínum koma á fund. Mær tóktist síggja spjótini glitra í sólini. Ymisk var ferð flokkanna. Orrusta og bardagi, tá spjótini sungu ófriðarkvæði, ella var tað eisini friðarfundir, tá hin fríði andin og hitt ljóðfagra Føroyamálið vann sær veg mót himni. Men nakað stórt hevur tað verið, røðan hevur fallið um, og má tað tí sigast, at tað, talan her er um, er um heilaga grund. Landsins ungu synir eiga at minnast teir gomlu, eiga at koma saman at slíkum støðum til minnishátíð. Tað skal altíð sigast við máttmiklum orðum: Teir eru verdir at minnast. Verið tí hesi orð vígd minni teirra gomlu!
Kenn teg sjálvan.
Hesi orð vóru í gomlum døgum rópt út millum manna niðri í gamla Grikkalandi. Og má tað sigast, at hesi orð hava ørindi til einahvørja tjóð, serliga í hesum døgum. Kenn sjálvan teg, tað var tað, teir gomlu, vit minnast, gjørdu. Teir vistu, hvørjir teir vóru, hvar teir vóru og hvussu til stóð. Lær at kenna landsins søgu, lær at kenna teir gomlu, tí tað hevur uppalandi megi í sær. Og skal tað verða sagt, at hann, ið gloymir land sítt og søgu tess, hann gloymir sjálvan seg. Tí vit mugu minnast til, at søgan sigur frá teim gomlu ættum, hvussu tær hava livað, og hvussu lív teirra hevur eydnast. Og ikki skal nakar koma og siga, at hetta bert eru tóm orð, ið einki hava at siga. Nei, les søguna, so skalt tú síggja. Teir kendu sjálvan seg, Magnus Heinason og Nólsoyar-Páll; teir vistu, hvussu til stóð, ja, teir lótu enntá lív teirra fyri føðilandið.
Hvør einstakur má læra at kenna sjálvan seg, tí tjóðin verður bygd av hinum einstaka. Ver altíð føðilandi tínum til æru, hvar tú ferðast, minst til, at tað bert er á einum sinni, tú ert í hesum heimi, og eittans er føðilandi.
Má tí starv Føroyingsins vera:
Føroyum til æru!


text:
el | net
Tlf: 60 00 60
elnet@elnet.fo
Umsiting
bokhald@elnet.fo
Búðstaður
Slættanesgøta 11
100 Tórshavn
Gjøgnum árini hevur el|net havt ábyrgd av el-innlegginum í fleiri stórum verkætlanum. Millum annað kunnu nevnast
Umvæling av 4. og 5. hædd á Hotel Hafnia
Nýgerð av sølihølum hjá 360 á Hjalla
Nýgerð av hølunum hjá Sendistovuni á Grønlandsvegnum
Neyðstreymsinnlegging og talvur til Elektron
Nýgerð av Grønanes-heiminum í Vestmanna
Nýgerð av bilasøluhøllini hjá Waag & co.
Nýgerð av FSF-bygninginum við suðurendan av Tórsvølli
Nýgerð av FSF-bygninginum við eystursíðu av Tórsvølli.
Umvælingin av gamla Reinsarínum í Tórsgøtu, sum nú er spælistað
Nýgerð av vekslarstøð hjá Fjarhitafelagnum inni á Sundsverkinum
Nýggja skipan til vekslarastøð hjá Fjarhitafelagnum á brennistøðini inni á Hjalla
Høvðus umvæling av barnagarðinum Birkilund
Høvðus umvæling og nýgerð av Sjóvinnudeplinum á vestaru kaj
Nýgerð av lækna og tannlækna miðstøðini í Vestmanna
Nýgerð av tannlæknastovuni Tannspenn í Klaksvík
Nýgerð av tveimum klinikkum á Tannlæknastovuni í Saltangará
Nýgerð av Tórshavnar Musikskúla
Uppgávur av slíkum slag verða aloftast bodnar út í licitatión. Hjá el|net royna vit altíð at tryggja viðskiftafólkum okkum bestu dygd og kappingarførar prísir. Tveir lutir, sum hava alstóran týdning hjá bæði størri og smærri kundum.


text:
Hagamark í Suðuroy
Hagamark í Suðuroy - skal broytast tá punktuppstillingin ikki virkar á sama hátt sum við vanliga word í gamla heimabeitinum.
Tvídráttur um mark bæði millum bygdir og millum hagapartar í bygdum í Føroyum hevur ikki verið sjáldsamur, serliga áðrenn hagalógin av 23. februar 1866 kom í gildi.
Í hesi lóg varð ásett, at menn, sum vórðu valdir á grannastevnu ella útnevndir av sýslumanninum, saman við honum skuldu eina ferð á 10da hvørjum ári ganga um mark. Hvussu markini vórðu ávíst fyri o.u. 70 ár síðani, kann vera forvitnisligt og kanska til nyttu fyri onkran; her skal verða sagt frá hagamarkum í Suðuroy.
Fyri hvørja bygd er nevndur dagurin, tá ið gingið er um mark. Ein stytting, sum ofta verður nýtt, er g.t. fyri "grótvarða við torvøsku undir" og g.ø. fyri "grótvarða við øsku undir".
Ættirnar frá norðri og sólarrætt eru styttar til n., ln., eyst., ls., s., úts., v., útn. Lesarnir verða bidnir um at bera yvir við útg., um staðarnøvn og annað skuldi verið skeivt, og rættleiðing verður móttikin við tøkk.
Fámjin 8. februar 1867
Markini vórðu funnin at vera:
- Millum Botnhaga og Trongisvág: Tranturin í Brimgjógv upp til Kúnna hvítu til Nasan í Galvinum, so suður mitt eftir fjallinum; frá Klettinum til kjaftin í Kirkjugili, so eftir gilinum í bakkan.
- Millum Fjallið Mikla og Øravík: Eystantil á Sandinum í Valdaskarð, eftir "Skøvuni" í eystara kletti í Klovið, so eftir brekkuni á "Móshamri".
- Millum Miðhaga og Øravík: Eftir brekkuni á "Móshamri" í Marknakelduna, frá Marknakelduni í endan á Svarthamri, eftir eystaru røð á Nónfjall í Laðanfelli.
- Millum Miðhaga og Hov og Porkeri: Frá Laðanfelli í Melanskarð eftir røðini,
so eftir røðini í Vognarygg.
17. september 1868
Markini vórðu funnin at vera:
Millum Fløthaga og Hamrahaga: Toppurin á Gloprókini norður eftir fjallarøðini í Høgøksl, so í útn. mitt eftir økslini í ovasta kneys, so kneys av kneysi niður í Reyðabakka, úr bakkanum gilið í sjógv. Tveir g.t. vórðu settir, annar vestast á Høgøksl og hin í Reyðabakka til at vísa á gilið.
Millum Hamrahaga og Miðhaga: Úr toppinum á Vognaryggi niður á Hvannhamar, so í klettin á Kerinum (útn.), haðani í hamarin sunnan Sigmundarfoss (l.n.), so niður í garðin á Fit (l.n. - ln.n.), so garðurin í ánna miklu og áin til bøin. 4 g.t. vórðu settir, ein á Hvannhamri, annar á klettinum, triði sunnan Sigmundarfoss og fjórði við garðin á Fit.
Millum Fjallið Mikla og Rókhaga: Mitt av sandinum í Valdaskarð, mitt í skarðið, so niður í ánna á Sandi (v.), áin í vatnið (v. - ús.v.), so áin úr vatninum til bøin. Ein g.t. varð settur í rókini undir skarðinum til at vísa á leiðina frá skarðinum í ánna á Sandi.
Millum Miðhaga og Hamrahaga í Fámjin og Botnhaga og Bjarghaga í Vági: Frá toppinum á Borgarknappi eftir røðini í toppin á Gloprókini.
Millum Fløthaga í Fámjin og Bjarghaga í Vági: Av toppinum á røðini á Gloprókini í Snørdastein (v. - ú.s.), so í norðara endan á Tjómannsbrekku (v. - ú.s.), haðani á túgvuna norðantil á Gásadalsgjógv, so gjógvin í sjógv. 3 g.t. vórðu settir, ein við Snørdastein, annar á brekkuni og triði á túgvuni
6. desember 1870
Markini vórðu funnin at vera:
Millum Rókhaga í Fámjin og Dalshaga í Øravík: Frá varðanum á sandinum í Valdaskarði upp í Klov til Marknagjónna. Ein g.t. varð settur á Klovanum til at vísa á marknaleiðina.
Millum Rókhaga í Fámjin og Hvannhaga í Trongisvági: Frá Marknagjónni vestur eftir eystaru røð í hæddina oman Mjóstíggj.
Millum Rókhaga og Múlhaga í Fámjin: Frá hæddini oman Mjóstíggj niður eftir røðini í Knúkaskarð, so niður í klettin heiman Knyklarnar, so í Garðagil og gilið í sjógv. 2 g.t. vórðu settir, annar í Knúkaskarði og hin á klettinum heiman Knyklarnar.
Millum Múlhaga og Botnhaga í Fámjin: Frá klettinum sunnan skarðið á fjallinum, har 22. mai 1869 varð settur grótvarði, til Kirkugil og gilið í sjógv. Ein g.t. varð settur í Kjaftin í Kirkjugili og annar, til at vísa á leiðina, á Lítlubrekku.
Millum Múlhaga í Fámjin og Ranghaga og Hvannhaga í Trongisvági: Frá klettinum sunnan skarðið á fjallinum í toppin á Glugganum (móti Ranghaga), haðani suður eftir røðini í hæddina oman Mjóstíggj.
Millum Fjallið Mikla og Miðhagan í Fámjin: Frá varðanum mitt á Fjallinum Mikla, sum eisini er marknavarði fyri Vestur í Haga og Øravík, í skarðið sunnan Snævalsheyg, niður í niðara enda á "Moskragili", niður í Jomfrústíggj, so niður í Traðarfoss. Til at vísa á leiðina frá Jomfrústíggj til skarðið vórðu settir 4 g.t., ein á Jomfrústíggj, annar á Hjøllum, triði á skarðinum og fjórði sunnan Snævalsheyg.
Sunnbøur 14. februar 1867.
Markini vórðu funnin at vera:
Millum Lopranshaga og Tórishaga og Lambhaga í Vági: Marknagarðurin á Lopranseiði.
Millum Lopranshaga og Leitishaga: Frá steinum í Innrættini til ryggin á Byrgishorni, úr rygginum beint upp í Siglufelli.
Millum Lopranshaga og Víkahaga: Frá Siglufelli mitt eftir røðini í bakkan í Hálsbrúgv.
Millum Lopranshaga og Skúvabøli: Frá bakkanum í Hálsbrúgv í Skúvabølshamar, so í Spinarnar.
Millum Lopranshaga og Húshaga: Eftir garðinum.
Millum Leitishaga og Lopra: Frá steininum í Innrættini upp í fossin vestan fyri ryggin í Byrgishorni, frá fossinum til steinin á Geldingardali mitt yvir um lánna til mitt á røðina.
Millum Leitishaga og Víkahaga: Mitt eftir røðini á Siglufelli í Leitagil.
15. september 1868
Markini vórðu funnin at vera:
Millum Blæing heimast og Húshaga: Úr Lambastíggj í Línhúsið; úr Blæingsskarði út eftir fjallinum, so niður í Lambaklett, so (í úts. - sun.) niður í Giljará, so áin í sjógv. 2 g.t. vórðu settir, annar á Lambakletti og hin við Giljará. Landbúnaðarkommissiónin avgjørdi 4. juli 1940, at tann parturin av Húshaga, sum liggur í ls. fyri leiðina frá røðini oman fyri Lambaklett til varðan við Giljará og eftir hesi ánni í sjógv, einans er fyri seyðin í Blæing heimast, og at hesin hagin tí ongan rætt eigur til at girða nakran part av Húshaga.
Millum Blæing heimast og Blæing mittast: Úr Blæingsskarði í Hvassatúgvur, so í Snórygg, haðan í steinin í Innrættini. Til at vísa leiðina (í ls. - eyst.) vórðu settir 3 g.t., ein á skarðinum, annar á túgvuna og triði á Snjóryggi.
Millum Blæing mittast og Blæing vestast: Mitt úr Knúkanum niður í Knúkheyg, so niður eftir Reykinum í Stíggjheyg, í somu leið (í ls. - eyst.) niður í hamarin á Stíggjanevi, so beint niður í gjónna. 2. g.t. vórðu settir, annar á Stíggjheygi og hin á hamrinum á Stíggjarnevi.
Millum Blæing mittast og Húshaga: Garðurin oman eftir røðini, so upp í toppin á Knúkanum.
Millum Blæing vestast og Húshaga: Úr toppinum á Knúkanum mitt niðan eftir eggini í røðina á Akslaenda, so røðin norður í Gilið.
Millum Blæing vestast og Mýrar heiman Rygg: Úr røðini Gilið niður í Ovaru Gjógv, so áin í sjógv, tó soleiðis, at Mýrar hava sama rætt til at nýta Mýrabergi sum áður.
Millum Mýrar heiman Rygg og Mýrar norðan Rygg: Úr berginum norðan til á Gøtustíggj í ennið á røðini (í útn.), so í klettin undir tindinum. Til at vísa á leiðina vórðu settir 3 g.t., ein norðan Gøtustíggj, annar í enninum á røðini og triði ovari á enninum.
Millum Mýrar og Hamrahaga: Mitt eftir fjallinum.
Millum Mýrar norðan Rygg og Hólmsskorar heimaru: Av Bergi niður í Mittfossin á enninum (í ls.), hiðani í klettin á Fløtumýru (eysth. ls.), so í bakkan norðan til Flatamýrisgjógv (nakað eystari). Til at vísa á marknaleiðina vórðu settir 4 g.t., ein á Bergið, annar á Mittfossi, triði á klettinum og fjórði á bakkanum.
Millum Hólmsskorar heimaru og Hólmsskorar norðaru: Úr varðanum á skarðinum á Horninum eftir 2. g. í kelduna undir Horninum (v. - ey.), so sama vegin í rættina við bakkan.
Millum Holmsskorar heimaru og Hamrarhaga: Mitt eftir fjallinum.
Millum Hólmsskorar norðaru og Hamrarhaga: Úr Mittklettinum norðan Hornið niður í Varðagil (útn. v.), so eftir gilinum ella ánni í sjógv. Niðri við sjógvin rennur áin meira eystureftir. Til at vísa á marknaleiðina vórðu settir 2 g.t., ein á Mittklettinum og annar heiman ánna í Mittrókini.
Millum Skúvabøli og Mýrar: Mitt eftir røðini á Spóvafelli.
Millum Uttara Húshaga og Skúvabøli: Mitt eftir Spóvafelli, so eftir røðini í Spinarnar.
Millum Skúvabøli og Víkarhaga vestast: Mitt av Hálsinum í bakkan í Rangagjógv, so áin oman í Kríllheyggin (v. - eyst.).
Millum Víkarhaga vestast og Hamrarhaga: Áin frá Kríllheyggi í sjógv.
16. september 1868
Markini vórðu funnin at vera:
Millum Hamrahaga og Skúvabøli: Frá heimaru røð á Spóvafelli til Hóaklett vestara (ln. - ey.), so í niðara Hósaklett (n. - útn.), so í Kríllheygg. 6 g.t. vórðu settir, ein á hvørt staðið, sum nevnt her.
Millum Víkarhaga vestast og Víkarhaga miðjan: Marknagjógvin í Vátastíggj, so upp í Kátakneys (útn. - n.), so í Hattarstein, haðan eftir Kneysarøðini á vestasta Kneysi (v.), so upp í "Lovfastaklett" (útn.) 3 g.t. vórðu settir, ein á Kátakneysi, annar við Hattarstein og triði á vestasta Kneysi.
Millum Skúvabøli og Uttan Á í Lopra: Mitt á Hálsinum upp av bakkanum í Hálsbrúgv, so mitt upp eftir Kýrryggi í klettin við vestara enda á Skúvabølshamri, so beinan vegin í Spinan (vestara) (s.). Á Hálsinum varð settur g.t.
Millum Uttan Á í Lopra og Kyrrvík í Lopra: Lopransá frá sjónum upp í Fossarnar, so eftir ánni upp á Kassin við Kýrryggsenda, har ein g.t. varð settur, so upp (s.) í Støðuna undir Hesti, so beint upp á røðina til garðin (s.).
Millum 4 í Lopra og Húshagan: Mitt av vestara Spina garðurin út á eggina.
Millum Vík vestast og Loprans- og Leitishaga: Frá Kýrryggsenda mitt eftir Hálsinum og so mitt upp í Siglufelli, og so mitt eftir Brúnni.
Millum Vík miðjan og Vík uttast: Mitt av Brúnni í Tvørgil, so í steinin á Fløtuni (ls.) og so sama vegin eftir ánni við Frágarðin í sjógv. 3 g.t. vórðu settir, ein mitt á Brúnna, annar í Tvørgil og triði við steinin.
Millum Vík uttast og Bláaberg: Frá gjónni í Hólinum í Kráarheyg (n.), so niðan í vestara enda á niðaru Logntjørn (v.), haðani í ovaru Logntjørn, so mitt niðan eftir Brúnni til varðan norðatil á Tvørgili (úts. - v.). 4 g.t. vórðu setttir, ein á Kráarheyg, annar á heyggin við niðaru Logntjørn, triði sama vegin ovari á Brúnni og fjórði á heyggin oman Ovaru Tjørn.
Millum Bláaberg og Leitið: Mitt av Brúnni í Eyrgilsá millum Klettar (n. - ln.), so áin í sjógv. Mitt á Brúnni varð settur ein g.t.
Vágur 12. september 1868
Markini vórðu funnin at vera:
Millum Toftahaga og Nes: Frá sjónum marknagarðurin til mitt eystantil á Niðaru øksl, har Porkeris-, Nes- og Toftahagi koma saman, og ein g.t. varð settur.
Millum Toftahaga og Porkeri: Frá einum s. dag settum g.t. mitt eystantil á Niðaru Øksl beinan vegin (norðurhallan útn.) til norðantil á norðasta klett á Ovaru Øksl, har ein g.t. varð settur; haðani í somu leið til mitt á Vágfelli, har eisini varð settur ein g.t. So yvir í eystaru røð á Vágfelli, norður eftir røðini frá norðara enda á røðini, har ein g.t. varð settur, so í garðsendan á Vágsskor (v. - útn.) so upp eftir garðinum (norðurhall. útn.) í røðina, so norður eftir røðini í toppin á Hvammafelli.
Millum Botnhaga og Porkeri: Frá toppinum á Hvammfelli eftir røðini til toppin á Borgarknappinum.
Millum Botnhaga og Bjarghaga í Vági: Av fjallinum Svínagjógv niður í uttara enda á brekkuni í Tindalíð (ús.), í norðaru Túgvu á Riskhamri (ús.), so beint í steinin við Djúpu Viku í Vatninum, úr Vatninum Vatnsá beint í sjógv. 2 g.t. vórðu settir, ein á Túgvuni og annar á brekkuendan.
Millum Botnhaga og Gjógvaráfjall: Frá eggini við Sigið á Fámarastakki, har g.t. varð settur, til Túgvuna oman Marknaskor, har somuleiðis g.t. varð settur, haðani upp á Tindin, har triði g.t. varð settur, alt í somu leið. Frá hesum varðanum heim á Tindin til ein g.t., sum tá varð settur; haðani í ovari enda á Mosagjógv; av tí at henda leiðin ikki var bein, varð víst á hana við 2 g.t., annar á Kassinum undir Fámaraskarði og hin á Mittbánini á Pokøksl, so niður Mosagjógv, Gjógvará og beint í sjógv. Hesi markini millum Botnhaga og Gjógvaráfjall vórðu funnin at vera bein 5. februar 1919 av búnaðarstevnuni og 27. august s. á. av yvirbúnaðarstevnuni.
14. september 1868
Markini vórðu funnin at vera:
Millum Gjógvaráfjall og Hamrahaga: Úr Rossaveg garðinum á Eiðinum í Vatnið, eftir Vatninum, so Laksá í sjógv.
Millum Hamrahaga og Langadalar: Úr Tindagjógv í Kassin í Kerinum; til at vísa á hesa leiðina vórðu settir 2 g.t. annar á Gjónni og hin við garðin í Kassinum (úrts.v. - ln.eyst.), haðani eftir garðinum í Kátakrógv, so eftir Tormannsá í sjógv.
Millum Langadalar og Tórishagar og Lambhaga, annar og triði tiknir sum einhagi: Nakkin á Rávuni eftir klettinum á norðaru røð í Niðasta Varða (t.d. ein klettur), har øska varð løgd (eyst.), haðani í kelduna á Fjallsenda (ln.), í Túgvuna á Kaldakershálsi (ls.eyst.) í Klyvið á Stórugjógv, so gjógvin í sjógv. 4 g.t. vórðu settir, ein við kelduna, annar á Túgvuna, triði á Kniklinum og fjórði á Núpshálsi. Kongsjørðin varð 18. november 1935 skift út frá ognarjørðini í Tóris- og Lambhaga sum ein serligur hagi, nevndur Núpshagi. Markið millum Núpshaga og ognarjørðina varð sett at vera: Frá einum g.t., sum varð settur niðast á røðini móti Lopransfirði, nakað innan fyri trøðna hjá Napoleon Jacobsen, og haðani beina leið til ein g.t., settur uppi á Rávuni og aftur haðani beinan vegin til girðingina móti Langadalshaga. Millum ovasta og niðasta varðan vórðu settir 3 g.t.
Millum Lamb- og Tórishaga og Lopra: Marknagarðurin á Lopranseiði.
12. juli 1869
Hesi markini vórðu sett at vera bein:
Millum Botnhaga og Toftahaga: Úr toppinum á Hvammafelli beint niður vestantil klettin uttan Niðastahorn, har g.t. varð settur, so beint í Hattarstein, úr Hattarsteini í endan á Skriðhammri, so eftir neystagarðinum í Longutrøðhorn, haðani niður í bøin í Brekkugerði. Ein g.t. varð settur á Brekkuna á Fjøllum til at vísa á leiðina frá Hvammafelli til varðan vestantil klettin, og annar í uttara enda á Sonkansbrekku til at vísa á leiðina frá Hattarsteini til endan á Skriðhamri. Ein g.t., sum 12/9. 1868 varð settur á Hattarstein, varð standandi. Markið millum Botnhaga og Toftahaga varð 3. juli 1940 sett at vera: Úr toppinum á Hvammafelli eftir røðini, haðani í eystara hornið á Ovasta horni, har g.t. varð settur, haðani til eystasta hornið á Miðhorni, har annar g.t. varð settur, og h aðani beinan vegin til traðargirðingina við Hattarstein. Uttari partur, kongsjørðin, í Toftahaga varð 12. desbr. 1940 skiftur út frá hinum Toftahaganum og markið sett at vera: Frá klettinum norðantil á Vágfelli, har ein g.t. varð settur, í beinari leið til norðantil í brekkuni millum Skarðnanna, har annar g.t. varð settur, haðani í beinari leið til brekkuna í Djúpadølum, har triði g.t. var settur, haðani beina leið vestan fyri uttari støðu í Byrgi, har fjórði g.t. varð settur og haðani beinan vegin til traðargirðingina.
Porkerki, 16. februar 1867
Markini vórðu søgd at vera:
Millum Porkeris haga og Dalshaga í Hovi: Úr toppinum á Borgini beint niður í Steigan, úr Steigasteini í Eyrgisfoss, so eftir ánni vatn í vatn beinan vegin í sjógv.
12. september 1868.
Markini vórðu funnin at vera:
Millum Porkeris haga og Neshaga: Í Klyvunum: frá sjónum eftir Marknagilinum, so eftir Marknagarðinum í urðina við Fjallsenda, haðani norður eftir Brúnni í varðan á Savningarheyggi, so eftir varðanum á Grækarisurð, har fjórði varðin frá Brúnni stendur. So sama vegin (útn. - v.) til marknagarðin eystantil á Niðaru øksl, har settur var ein g.t. og markið endar millum Nes og Toftahaga.
Hov 24. februrar 1869
Markini vórðu funnin at vera:
Millum Ytstahaga og Dalshaga: (ln.n. - ús.s.). Úr Túgvini í Hargafelli í fossin á Bjørgum, eftir ánni niður í Skarnsnið, so eftir ánni í sjógv. Til at vísa markið vórðu settir 2 g.t., ein á Túgvuni og annar við fossin á Bjørgum.
Millum Ytstahaga og Hjallaskorarhaga: Frá varðanum á Túgvuni í Hargafelli (ln. - eyst.) í skarðið á brekkuni, sum varð ávíst við einum g.t., so í Bótaskarð (ln.), har annar g.t. varð settur, haðani áin (ln.) í sjógv.
14. mai 1869
Markini vórðu funnin at vera:
Millum Hjallaskorarhaga og Uppi í Haga í Øravík: Frá Ovara Enni beint í Langhamarskarð, haðani í marknagarðin, so garðurin í sjógv. Á Ovara Enni varð settur g.t.
Millum Hjallaskorarhaga og Dalshaga í Hovi: Frá Túgvuni á Hargafelli eftir røðini í Kolheyggin, so eftir røðini í Neytaskarð; úr Neytaskarði Eggin til Ovara Enni, har ein g.t. varð settur.
Millum Dalshaga í Hovi og Uppi í Haga í Øravík: Frá Ovara Enni g.t., til Middagsgjónna, so eftir røðini í Laðanfelli.
Millum Dalshaga í Hovi og Miðhaga í Fámjin: Frá toppinum á Laðanfelli eftir røðini á toppin á Borgarknappinum.
Øravík 14. mai 1869
Markini vórðu funnin at vera:
Millum Uppi í Haga í Øravík og Miðhaga í Fámjin: Frá toppinum á Laðanfelli eftir røðini til Nónfjall, so mitt eftir fjallinum.
5. oktober 1869
Markini vórðu funnin at vera:
Millum Dalshaga og Vestur í Haga í Øravík og Fjallið Mikla í Fámjin: Á sandinum í Valdaskarði, har ein g.t. varð settur.
Millum Vestur í Haga í Øravík og Fjallið Mikla í Fámjin: Frá sandinum í Valdaskarði mitt upp í Klov, so niðan eftir fjallinum til mitt á fjallið (o.u. niður sunnantil av Snævalsheyggi). Til at vísa á hesa leiðina vórðu settir 3 g.t., ein í Klov, annar mitt á fjallinum (sum eisini er marknavarði fyri Miðhagan), og triði longur norðari á fjallinum til at vísa á leiðina millum fyrsta og annan varða. Frá varðanum í Klov gongur markið líka til varðan á Sandi í Valdaskarði.
Millum Vestur í haga og Øravík og Miðhaga í Fámjin: Frá varðanum mitt á fjallinum, sum eisini er marknavarði fyri Fjallið Mikla, suður á brekkuna upp av kelduni á Svarthamri, so í Svarthamarsenda, haðani í Øraskarð, so upp eftir røðini til mitt suður á Nónfjall. Til at vísa á markið vórðu settir 3 g.t., ein í Øraskarði, annar við kelduna og triði við brekkuna oman kelduna.
19. februar 1867
Markini vórðu søgd at vera:
Millum Uppi í Haga og Dalshaga: Úr Ovara Enni á Middagsgjónni, so eftir røðini í klettin ella knubban í Mannaskarði, úr Mannaskarði eftir røðini í toppin á Laðanfelli.
Millum Uppi í Haga og Vestur í Haga: Frá mitt á Nónfjall beint í Nasan á Hóaklovningi, so beinan vegin í marknakelduna, haðani beint í ánna oman fyri Rygg.
Millum Vestur í Haga og Uppi í Haga: Áin oman fyri Rygg beint upp í kelduna undir Vágsgøtu, frá kelduni beint upp í Krákuurð, so beint upp í sunnara enda á Háaklovningi, haðani beint í Rókarenda.
Millum Vestur í Haga og Dalshaga: Úr sandinum í Valdaskarði eftir Dalsá í sjógv. Tað hagastykkið, sum liggur við markið "Oman fyri Rygg" er eftir kontrakt av 24. mai 1939 semingstykki fyri báðar hagarnar.
Millum Dals- og Líðarhaga í Øravík og Hvammhaga í Trongisvági: Úr marknagjónni eftir røðini í Ornaskarð, úr skarðinum eftir norðaru røð í Ornafjall, úr fjallinum í Marknaklett, úr klettinum í Fosssnið, úr Sniðinum í innara Túgvufoss, so Hellá í sjógv.
Trongisvágur 18. september 1868
Markini vórðu funnin at vera:
Millum Hvammhaga í Trongisvági og Dals- og Líðarhaga í Øravík: Hellá av Sandinum í Túgvufoss; úr fossinum í Fosssnið, úr Fosssniðið í kelduna undir Ornafjalli (ús. - v.), so beint upp í fjallið, so eftir fjallsrøðini í Ornaskarð, haðani eftir røðini vestur í Marknagjónna. Keldan við Ornafjall rennur í Hellá og so beint í sjógv. 4 g.t. vórður settir, ein á Túgvufossi, annar á Fosssnið, triði beint yvir kelduni og fjórði á fjallinum.
22. mai 1869
Markini vórðu funnin at vera:
Millum Ranghaga í Trongisvági og Botnhaga í Fámjin: Frá klettinum sunnan skarðið á fjallinum norður eftir røðini á Nasan í Galvinum, so beint niður í Kúnna Hvítu og so beint niður í hamarin sunnan Gróthúsfoss. Á klettinum, Nasanum, Kúnni og hamaranum vórðu settir 4 g.t., ein á hvørjum stað.
Millum Botnhaga í Fámjin og Botn í Trongisvági: Frá varðanum á hamaranum (nevndur undir 1.) niður í Nasan í Brimgjógv, har g.t. varð settur.
Millum Botn og Ranghaga í Trongisvági: Frá fyrrnevnda varðanum á hamarinum norður Svínstíggjar, undir Veðrarók, so hamarin norður í Eggjarfoss. Ein g.t. varð settur á Eggjarfoss, og til at vísa á leiðina millum Veðrarók og hamarin varð annar g.t. settur í Ravnskjálka.
Millum Botn og Líðarhaga í Trongisvági: Frá Eggjarfossi, har áðurnevndi varðin varð settur, so norður undir Sodnið undir berginum í Keksi. Aftrat hesum er at siga, at Líðin frá gamlari tíð hevur havt rætt til at hava seyð á Teigunum í kava.
Millum Líðina og Ranghaga í Trongisvági: Frá varðanum á Eggjarfossi eftir ánni upp í tjørnina; tætt við ovasta enda á tjørnini varð settur g.t.; so í fossin í Botnskarði, so Stórá til Hvammagjógv.
Millum Ranghaga og Hvammhaga: Av Glugganum niður eftir røðini í Móti til kelduna í Móti, so beint niður í Rangá, so eftir Rangá í Stórá. Til at vísa á leiðina millum kelduna og Rangá vórðu settir 2 g.t., ein við kelduna í Móti og annar á Langhamri.
2. oktober 1871
Markini vórðu funnin at vera:
Millum Riddalshaga í Trongisvági og Hamrahaga í Hvalbæ: Frá eggini við Drangin við Háls á leið móti Klubbanum til aðru á frá bólinum, haðani upp í eystara kant (røð?) á sunnasta heygnum, so upp eftir eini meira eystligari leið á lánna, á leiðina frá Marknagjógv til Steinin, haðani í steinin niður norðan frá Gásamannskletti, so niðan suður í norðara enda á Gásamannskletti. Til at vísa á markið vórðu settir 6 g.t., ein vestan fyri aðru á frá bólinum, annar á eystara kanti á heygnum, triði á lánni, fjórði longri uppi á leið móti steininum, fimti upp ímóti norðaru síðu á steininum, og sætti á norðara enda á Gásamannskletti. Harumframt varð Hamrahagi settur at ganga til eggina frá Dranginum við Háls til Myrkugjógv og gjógvin í sjógv; stykkið millum Myrkugjógv og Urðina Stóru hoyra til Riddalshaga og Hamrahaga, helvtin til hvønn hagan.
19. mai 1869
Markini vórðu funnin at vera:
Millum Líðarhaga og Húsgarðshaga í Trongisvági: Frá Stórá eftir ánni í Hvannagjógv, so í varðan á Tempilskletti.
Millum Húsgarðshaga í Trongisvági og Hamrahaga í Hvalbæ: Frá grótvarðanum á Tempilskletti eystur eftir fjallinum í Gásamannsklett. Til at visa á marknaleiðina vórðu settir 3 g.t., ein á klettinum vestan Mannagjógv, annar mitt á fjallinum eystan Mannagjógv, og triði mitt eystur á fjallinum við Spískastein.
Millum Húsgarðshaga og Riddalshaga í Trongisvági: Frá Gásamannskletti í Bláfoss, so eftir ánni í Stórá. Leiðin frá Gásamannskletti til Bláfoss varð ávíst við 2 g.t., annar millum Gásamannsklett og Heygin á Mýrini og hin á Heygnum á Mýrini, haðani ein á rennur í Bláfoss.
Froðbæ 20. februar 1867
Markini vóru funnin at vera:
Millum Botnsskarðshaga og Kambhaga: Botnsá upp í Dalsgjógv í klettin á Gininum.
Millum Botnsskarðshaga og Líðar- og Húshaga: Úr klettinum í Gininum í klettin á Rókini, úr klettinum í Stórutúgvu, so í Miðgjógvarfoss, haðani eftir Húsagarðsánni í sjógv.
Millum Kambhaga og Líðarhaga: Úr klettinum í Gininum í Ornakrógv, úr krónni í klettin í Skarðinum, so í Stebbaklett.
Millum Kambhaga og Tvøráhaga: Úr klettinum í gilið, eftir gilinum í Ribbingarmúla.
Millum Líðarhaga og Hús- og Botnskarðshaga: Eftir Húsagarðsánni í Miðgjógvarfoss, so í Stórutúgvu til klettin á rókini, haðani í klettin í Gininum.
Millum Líðarhaga og Kambhaga: Frá Klettinum í Gininum í Ornakrógv, so í Kambsenda, haðani í Klettin í Gili.
Millum Líðarhaga og Tvøráhaga: Úr Klettinum í Gili í Stebbaklett, úr Stebbakletti í Marknakrónna, so í Tvørágjógv, eftir Tvørá í sjógv.
Millum Tvøráhaga og Líðarhaga: Úr Klettinum í Gili í Stebbaklett, úr Stebbakletti í Marknakrónna, so í klettin í Ravnabergi, so beint oman eftir eini veit í Tvørá og eftir Tvørá í sjógv.
Millum Tvøráhaga og Riddalshaga: Marknagarðurin upp í Økslina, so yvir eftir klettinum, eftir ánni í Hundagjógv.
Millum Hvammhaga og Trongisvág: Gráurð.
8. juni 1869
Markini vórðu funnin at vera:
Millum Húshaga og Líðar- og Botnskarðshaga: Frá sjónum Húsagarðsáin upp í Miðgjógvarfoss, so út eftir brekkuni í Svarthamar, so niður í Nípugarð. Til at vísa á brekkuna og leiðina frá Miðgjógvarfossi í Svarthamar vórðu settir 2 g.t., ein uttan Smargjónna Lítlu og annar í Kneysabrekku.
Millum Botnskarðshaga og Kambhaga: Botnsá frá sjónum upp Dalsgjógv í Ginini.
22. september 1871
Markini vórðu funnin at vera:
Millum Tvøráhaga í Froðbæ og Riddalshaga í Trongisvági: Marknagarðurin frá sjónum upp í Økslina, úr Økslini beint í rókina undir Klettinum, eftir rókini í klettin við ánna, úr klettinum beint í Hundagjógv. Til at vísa á marknaleiðina vórðu settir 3 g.t., ein á Økslina, annar á rókini undir Klettinum og triði á klettinum við ánna.
Millum Tvøráhaga innara og uttara part: Úr Myrkugjógv og eftir innantil í Hæddina og í Veilina í hamrinum innanfyri (vestanfyri) klettin millum Fleknar, haðani beinan vegin í sjógv eitt petti uttan fyri trøðna hjá Pætur á Gørðum. Til at vísa á markini vórðu settir 7 g.t., ein á fjørubakkanum eitt petti uttan fyri trøðna hjá Pætur á Gørðum, annar á heygginum uttan fyri ánna, eystast fyri ovast á traðargarðinum hjá Emil Nolsøe, triði á tunguna millum áirnar uttan fyri Djúpagil, fjórði við Veilina á Hamrinum innan fyri klettin millum Fleknar, fimti mitt á fjallinum innantil á Hæddini, sætti handatil á Hæddini, sjeyndi vestantil í Myrkugjógv.
Hvalbæ 4. og 5. februar 1867
Markini vórðu søgd at vera:
Millum Fjórðingin og Grímsfjall: Eftir garðinum vestur á Eiði til Vatnið og frá Vatninum eftir Hamaranum.
Millum Grímsfjall og Suður í Haga: Mitt yvir Eiðið í Vatnið og frá Vatninum eftir Heygsá í sjógv.
Millum Hvalbæ og Trongisvág: Móti vestri gjógvin í Geitaskor upp í Nakkin, so mitt eftir røðini á fjallinum í Tempilsklett, frá Tempilskletti eftir eggini í sunnara enda á Gásamannskletti til Klubban, haðani til Drangin í Hálsagjógv.
12. mai 1868
Markini vórðu funnin at vera:
Millum Uttan Skarð og Norðan Skarð: Áin á Botni upp til Krónna, úr Krónni í Vølin á Skarðinum, alt í beinari leið, úr Vølinum á Skarði niður í Neytagarðin, eftir garðinum í ánna á Hvilvt, so eftir ánni í sjógv. Til at vísa á markið vórðu settir 3 g.ø., ein á Vølinum á Skarði, annar handantil á Vølinum og triði niðantil við krónna á Botni.
Millum Norðan Skarð og Undir Egg: Frá Lambahaga áin heim í Hvalvíksá, so eftir Hvalvíksá glyvrið við Eggjabø.
Millum Norðan Skarð og Úti í Haga: Frá glyvurnum við Eggjabø Hvalvíksá niður í sjógv.
Millum Bjálvaskor og Fjórðingin: Frá eggini beint niður mitt á Einishjól, haðani oman út í Birgisá, á brekkuni í "Domminum", so oman út í Veilína í Sodni, eftir Veilini í sjógv. 3 g.t. vórðu settir, ein á eggina, annar mitt í Einishjóli og triði á brekkuna í "Dommin" við Birgisá.
Millum Suður í Haga og Prestfjall: Úr stínum í Eiðishamri "líka til Volin" upp vestur frá Rossakletti, so beint niður í heyggin oman vestur frá Tippi Pisulundans, so mitt eftir Økslini niður eftir Akslabunguni í kelduna í Akslastíggj.
1. september 1868
Markini vórðu funnin at vera:
Millum Suður í Haga og Grímsfjall: Mitt yvir Eiðið í Vatnið, úr Heygsvatni áin beint í sjógv. Leiðin frá Heygsvatni yvir Eiðið varð ávíst við 2 g.ø.
Millum Grímsfjall og Fjórðingin: Frá bakkanum móti útnyrðingi garðurin niður í Norbisvatn, so vatnið, úr vatninum áin (Hamarsá) beint í sjógv.
Millum Fjórðingin og Undir Egg: Frá Glyvrabergsnasa út eftir eggini soleiðis: krógvin á Glyvrabergsnasa, so í tann flata steinin uttari á eggini, haðani beinan vegin úteftir. 4 g.ø. vísa leiðina, tann uttasti (eystasti) í útsynning av Turkastíggi.
Millum Fjórðingin og Úti í Haga: Frá varðanum í ús. av Turkastíggi til norðasta marknavarðan, sum varð uppsettur við øsku undir á eggini millum Úti í Haga og Bjálvaskor.
Millum Fjórðingin og Bjálvaskor: Frá varðanum á eggini, nevndur undir 4., í nærum sunnan frá Turkastíggi, haðani yvir eggina í ein g.ø. á vestaru síðu á eggini upp av Einishjól, so beint niður í ein annan g.ø. mitt á Einishjál, so beint niður í uttan ánna í brekkuna í "Dommum", haðani niður út í Veilina á Sodni, eftir Veilini í sjógv.
Millum Bjálvaskor og Úti í Haga: Mitt út eftir eggini til klettin á Gjógv, av eggini niður í Hattarstein og beint niður í ánna uttan fyri "Havirsháls", eftir ánni í sjógv. Til at vísa á leiðina vórðu mitt eftir eggini settir 5 g. ø., tann vestasti millum Turkastíggj og Einishjól og hin eystasti beint upp av Hattarsteini og klettinum á Gjógv. Í 1928 vórðu 2 merkur úti í Haga, sum eru festar Niels Nattestad, skiftar út frá hinum 6 mørkunum, og hesir báðir partarnir hava nú einki saman í felag uttan torvskurð, fuglaveiði og feitilendir. Tær 2 merkurnar, sum nú eita Stórustovuhagi, vórðu útskiftar beinleiðis eystanfyri Bjálvaskorahaga og upp ímóti eggini so langt eystureftir, sum hon kann verja móti seyði; markið gongur so viðari móti eystri í leið móti nøkrum smáum túgvum mitt á eggini: Markið móti eystri, sum er frá gjónni ella ánni beint eystanfyri Klovsteinar og haðani beint niðan í hagan móti markinum við eggina, hevur soleiðis somu vísing sum girðingin móti Bjálvaskor.
Millum Úti í Haga og Undir Egg: Mitt av eggini niður í Turkastíggj, so niður vestur í ein g. ø., sum 12/5 er settur á klettin upp av klettinum i Gulakstoft, frá hesum varðanum beint niður í glyvrið í Oddanum, eftir glyvrinum í Hvalvíksá.
4. september 1868
Markini vórðu funnin at vera:
Millum Rókhaga og Knúkhaga: Kletturin á Tanga mitt niðan eftir eggini, upp móti Heynum Stóra, so beint suður í Tempilsklett. Til at vísa leiðina eftir eggini upp til Heyggin Stóra vórðu settir 4 g. ø. og fimti undir Heyggin Stóra. ´Til at vísa beina leið frá hesum varðanum til Tempilsklett varð sætti g. ø. settur á Heyggin Lítla. Markið gongur soleiðis í beina leið eftir varðunum frá klettinum á Tanga til Tempilsklett.
Millukm Knúkhaga og Hamrahaga: Frá Vatnsdalsfossi áin í vatnið, vatnið, úr vatninum áin í Fossagjógv, so áin mitt niðan eftir Tunguni í Vatnsdali Lítla í tað vestaru gjónna og til tann flata klettin á Brúnni, haðani beint í Tempilsklett og ánna við tann flata steinin á Brúnni vórðu settir 2 g. ø. í somu leið sum teir, ið eru nevndir undir 1.
19. mai 1869
Markini vórðu funnin at vera:
Millum Suður í Haga og Prestfjall: Úr stínum í Eiðishamri, har g. ø. varð settur, upp í fjallið, har ein g. ø. varð settur í brekkuni, so beint yvir fjallið til Vølin upp vestur frá Rossakletti, sum ávíst varð við einum g. ø., so beint niður í heyggin oman vestur frá Tippi Pisulundans, har eisini varð settur g. ø., so mitt niður eftir Økslini, niður Akslabringuna í kelduna í Øksl, so beint niður í bøgarðin. Ein g. ø. varð settur í Akslabringuna og annar við kelduna. Markið millum Suður í Haga og Prestfjall var í 1939 til viðgerðar bæði á búnaðarstevnuni og á yvirbúnaðarstevnuni við tí úrsliti, at tað markið, sum var ásett 1869, var óbroytt.
Millum Prestfjall og Rókhaga: Dalsá upp eftir til fossin í Áartungu, so upp í suður á brekkuna við Ovastabotn, har ein g. ø. varð settur, so somu leið til gjónna í hamrinum, úr gjónni beint upp í ein klett á fjallsrøðini. Á henda klettin, sum eisini er mark fyri Líðarhaga í Trongisvági varð settur g. ø.
Millum Prestfjall og Líðarhaga í Trongisvági: Frá klettinum , nevndur undir 2, mitt vestur eftir fjallsrøðini til Gjónna í Geitarskor, so gjógvin í sjógv. Eystan frá gjónni varð mitt á fjallarygginum settur ein g. ø.´
Millum Rókhaga í Hvalbæ og Líðarhaga í Trongisvági: Frá marknaklettinum millum Prestfjall og Rókhaga, har var g. ø. mitt eystur eftir fjallinum í Tempilsklett. Ein g. ø. varð settur á Tempilsklett og annar mitt á fjallinum eystan fyri Skrubvarða til at vísa á marknaleiðina.
Kelda: Anton Degn í Varðanum nr. 21 frá 1941.


text:
Sodastream
Sodastream ger tað lætt og bíligt at gera sítt egna sodavatn heima. Alt, ið tær tørvar, er ein Sodastream-maskina, ein kolsýrupatrón og konsentrat. Tá kolsýrupatrónin er sett í Sodastream-maskinuna, skalt tú bert trýsta á ein knøtt fyri at gera vanligt vatn um til leskiligt sodavatn. Elding hevur Sodastream-maskinur í fleiri ymiskum modellum og litum og harumframt eitt stórt úrval av konsentrati við ymiskum smakki. Hevur tú eina Sodastream-maskinu hevur tú ikki fyri neyðini at bera tungar kassar við sodavatni heim frá handlunum.
Ongar vørur passa til títt val.


text:
Fyrireikandi arbeiðið er liðugt, og seinrapartin í gjár varð alt viðkomandi tilfar sent til úrvaldar arkitektar í Føroyum og uttanlands, ið skulu geva sítt boð uppá, hvussu nýggja svimjihøllin í Runavík skal taka seg út. Arkitektarnir fara at kappast um at tekna svimjihøllina og at ráðgeva kommununi í tilgongdini at byggja svimjihøllina.
Hetta er annars eitt gamalt mál í økinum og kommununi. Miðskeiðis í sekstiárunum, í hinari øldini, varð farið undir at fyrireika gerð av svimjihøll, og hevur hetta fleiri ferðir verið uppi at venda í skiftandi býráðum. Í eina tíð hevur verið virkað við málinum aftur, og nú er komið fram til ítøkiliga mótið, har veruligur sjøtul er settur á málið. Sigast skal tó, at endalig avgerð verður ikki tikin til byggingina fyrrenn málið er búgvið til tess og fíggingin fingin í lag.
Millum mongu krøvini, sum hava verið uppi og vent í fyrireikingini, til innihald í svimjihøllini, eru m.a.: Kappingarhylur á 25 metrar við 8 geilum, spæliøki, stuttleikahylur, heittvatnshylur, skreiðibreyt og vælveruøki við sauna, dampbaði og køldum hyli.
Svimjihøllin verður partur av ítróttardeplinum í Runavík, og verður staðsett norðanfyri Bylgjuna.
Evsta mark hjá arkitektunum til tað, at lata uppskotini inn til Runavíkar kommunu, er 6. februar 2019. Eftir tað fer ein dómsnevnd, har umboð fyri kommununa, viðkomandi áhugabólkar og serfrøðingar í byggilist sita, at meta um innkomnu uppskotini. Táið dómsnevndin er komin á mál við sínum setningi, fær málið politiska viðgerð í nevndum og býráði.
Samlaði kostnaðurin er mettur til 66 milliónir krónur (uttan mvg), óvæntaðar útreiðslur, listarverk og leyst innbúgv.
Ætlandi verður spakin settur í svørðin einaferð í 2020, og høllin kann samsvarandi tí vera liðug í 2022. Alt er kortini treytað av politiskari undirtøku, táið endaliga avgerðin skal takast í málinum.


text:
Mín Jólabók 2016
Bókadeild Føroya Lærarafelags
- Síður: 88
- Útgávuár: 2016
- Upprunamál: føroyskt
- Innbinding: innbundin
- Rithøvundur: Ymiskir
- Myndir: Fleiri
Mín jólabók 2016 er eitt gott alternativ til vanliga pakkakalendaran. Fittar søgur, yrkingar, tekningar og ítriv at stytta sær stundir í myrku, køldu tíðini upp undir jól. Bókin er býtt upp í 24 partar, so okkurt er at gera hvønn dag upp undir jól. Vælkendu vættrarnir hjá Janusi á Húsagarði eru klárir við forvitnisligum uppgávum at loysa og dámar tær stuttligar, spennandi ella kanska ræðandi søgur, er bara at blaða upp og fara at lesa, tí alt hetta og meira er at finna í ársins útgávu.


text:
Dagsins kjakevni er, hvørt Aserbadjan, sum vann Grand Prix kappingina leygarkvøldið, er í Evropa ella ikki. Hóast heitið, sum veruliga er Eurovision Song Contest, so er kappingin ikki knýtt at Evropa, men er opin fyri øllum, sum eru limir í og innanfyri sendiøkið hjá European Broadcasting Union, sum stílar fyri kappingini.
Ísrael hevur luttikið og vunnið, Marokko hevur verið við og onnur lond í Afrika og Miðeysturi søkja um limaskap. Hugsast kann eisini, at Irak kann vera við í Grand Prix kappingini, ynskja tey tað.
Hinvegin er limaskapur í EBU og øðrum evropeiskum skipanum eitt greitt ynski um at gerast meiri hugsjónarligir partar av Evropa, kanska serliga hjá Eysturevropeiskum londum og fyrrverandi Sovjettlondunum í Kaukasus. Landafrøðiliga eru hesi síðst nevndu londini í Asia og ikki í Evropa.
Men so kemur fram Evrasia, sum er alt Evropa og alt Asia. Har er Aserbadjan, í Evrasia. Tað sigur Wikipedia. Men nú var tað ikki akkurát tað, eg spurdi um. Í síðsta enda kunnu vit jú eisini siga, at Aserbadjan er í Verðini, er í Heiminum. Tað eru vit eisini. Men vit, sum dáma at seta mørk, mugu hava eitt støði at ganga út frá.
Tí havi eg í dag spurt kortastjóran hjá forlagnum Harper Collins, Keith Moore, sum Nám samstarvar við um nýtt atlas, um Aserbadjan er í Evropa, nú tey vunnu Eurovision Song Contest.
Uttan at himprast, svarar Keith soleiðis:
- Azerbaijan is definitely NOT in Europe. It is part of Asia. The Asian/European boundary through the Caucasus follows the international boundary between Russian Federation (North) and Georgia and Azerbaijan (South). Some people however do argue that the real European/Asian at the point should follow the peak line of the Caucasus themselves (ie, joining up all of the peaks in a line). If you did this then the North Eastern part of Azerbaijan would just sneak into Europe, but I don't know any mapmakers who follow this tradition.
So skuldi tað verið greitt!


text:
Seinasta árið hevur Vágs kommuna arbeitt við ætlan, sum skal føra við sær, at kommunalir stovnar og húsarhald í Vági fara at skilja lívrunnið tilfar frá vanliga ruskinum, sum verður ført til brennistøðina hjá IRF á Hagaleiti til brenningar, og gera hetta um til kompost ella sankutøð.
Nú verða so fyrstu stigini tikin og í vikuni varð royndarskipan sett í verk í dagstovninum Eikilund í Vági. Í Eikilund eru tey byrjaði at skilja lívrunnað tilfarið frá vanliga húsarhaldsruskinum. Vøggustova og barnagarðsstovur í Eikilund hava fingið serliga ruskspann og maisposar, sum upploysast í nattúruni, og verður lívrunnað tilfarið skilt frá vanliga ruskinum og latið í hesar posar og ruskspann og síðani í kompostkassa, sum er gjørdur til endamálið.
Royndarskipanin í Eikilund kemur at koyra komandi mánaðirnar. Síðani verður skipanin víðkað til aðrar kommunalar stovnar. Harumframt verður arbeitt við fyrireiking av skipan, har øll húsarhald í Vágs kommunu skulu skilja lívrunnað tilfarið frá vanliga ruskinum, sigur Dennis Holm, borgarstjóri.
Nógv lívrunnið tilfar í ruskinum
Um donsk tøl verða brúkt sum vegleiðandi, so tveitir hvør føroyingur hvørt ár burtur umleið 600 kg. av ruski, sum einamest fer til brenningar á brennistøðunum hjá IRF og hjá Tórshavnar kommunu. Bara úr Vágs kommunu fara hvørt ár umleið 800 tons av ruski til brennistøðina hjá IRF á Hagaleiti í Leirvík. Úr allari Suðuroynni fara umleið 2.800 tons um árið til brennistøðina í Lerivík.
Verður væl skilt, so eru útvið 40% av ruskinum, sum í dag fer til brenningar, lívrunnið tilfar, sum kann fara aftur í náttúruna, um rætta móttøkuskipanin er tøk. Sostatt fara umleið 300 tons av lívrunnum tilfari úr Vágs kommunu hvørt ár til brennistøðina hjá IRF, sum kundi farið aftur til náttúruna. Fyri Suðuroynna er talan um tilsamans umleið 1.100 tons av lívrunnum tilfari, sum verður flutt norður við Smyrli og koyrt til brennistøðina í Leirvík.
Skulu sjálvsagt skilja lívrunnað tilfar frá!
Í grannalondum okkara er púra vanligt, at húsarhald skilja lívrunnað tilfarið frá vanliga ruskinum, og sjálvsagt eiga húsarhald í Føroyum eisini at skilja lívrunnað tilfarið frá, sigur Dennis Holm, borgarstjóri.
Vágs kommuna arbeiðir við ætlan um skipan, har húsarhald skulu skilja lívrunnið tilfar frá vanliga ruskinum, sum so verður savnað í kommunalari komposteringsskipan. Slíkar skipanir eru í grannalondum okkara og eru í sera einfaldar, sigur borgarstjórin. – Eftir 180-200 dagar er lívrunnað tilfarið vorðið til mold / sankutøð, sum kann brúkast aftur bæði í kommunalum urtagørðum og heima hjá fólki í kommununi.
Vit hava seinastu 4-5 árini arbeitt sera miðvíst við grøna profilinum hjá Vágs kommunu, ætlanin við at skilja lívrunnað tilfarið frá vanliga ruskinum er ein greiður liður í hesum arbeiðinum, sigur Dennis Holm, borgarstjóri at enda.


text:
Orð: Nikolai Frederik Severin Grundtvig
Lag: Carl Christian Nicolaj Balle
Týtt: Christian Matras
Upprunaheiti: Det kimer nu til julefest
Viðmerking: Upprunaliga yrktur í 1817. Lagið varð gjørt í 1850.
1. Nú ringja klokkur jólafest,
tær ringja inn tann høga gest,
sum undir lágar lonir steig
við frið og fragd á nýársleið.
2. O, komið við til Dávids bý,
har einglar syngja undir ský.
Og gangið við á hagavøll,
har hirðar hoyra Guðs boð hvøll.
3. O, fara vit við stillum sinn’
sum hirðarnir til barnið inn,
við gleðitárum takki so
for miskunn Guðs og náðiboð.
4. O, Jesus, verøld víð og long
til vøggu royndist tær ov trong,
ov vesal, tó við gulli reidd
og perlustungin, silkibreidd.
5. Men sømdir, tign og gull á fold
er fyri tær bert støv og mold,
sum fjósføtt barn og reivað har
eitt himniskt lív tú keypti mær.
6. Heil so, mín sál, og ver nú glað
og halt nú jól í Dávids stað,
ja, prísa Guði hvørja stund
við dýrdarsong av hjartans grund.
7. Ja, syngið øll frá fjall’ at strond:
Nú birtist ljós um skuggalond.
Og júst sum midnátthanin gól,
var Jákups stjørna vorðin sól.
8. Hann kom, ættfedra vón, á vál
við himnadóp og logamál;
og týðir barn um tún og ong
nú Dávids gátusjón og song.
9. Ver smáttugestur vár og skjól,
halt sjálvur í oss tíni jól,
tá skal við Dávids hørpuslátt
várt nýársljóð tær lova hátt.


text:
Fríggjadagin 29. juni og leygardagin 30. juni skipaði FC Suðuroy saman við FSF fyri fótbóltsskúla í Vági.
Fyrri dagurin, fríggjadagurin, var inni í Marghøllini, meðan seinni dagurin, leygardagnurin var á nýggja graslíkisvøllinum vesturi á Eiðinum í allarfagrasta summarveðri.
Tilsamans 60 børn vóru við til fótbóltsskúlan, 40 dreingir og 20 gentur.
Jón Pauli Olsen, høvuðsungdómsvenjari hjá FC Suðuroy, sigur at fótbóltsskúlin eydnaðist sera væl og at hetta verður heilt greitt eitt tiltak, sum verður aftur komandi ár.
Umframt høvuðsungdómsvenjaran og venjarar hjá FC Suðuroy, so var Øssur Hansen, sum er fótbóltsmennari hjá FSF, eisini við í fótbóltsskúlanum fríggjadagin.


text:
Allan Norðberg verður ikki at síggja í hvítu og reyðu STÍF blusuni næsta kappingarár. 24 ára gamli strandingurin hevur nevnliga gjørt ein tveyára sáttmála við íslendska felagið í Akureyri, KA.
– Eg havi altíð viljað roynt meg uttanlands, og um tað skuldi verða, so var tað nú. Hetta var ein góður møguleiki, sum eg ikki kundi siga nei til, sigur Allan Norðberg.
KA, har Áki Egilsnes eisini spælir, er júst flutt upp í bestu deildina.
– Eg gleði meg nógv til nýggju avbjóðingina. Sum eg skilji eru umstøðurnar ógvuliga góðar í KA og eg vóni, at eg fari at menna meg nógv sum hondbóltsspælara. Eg fari í øllum førum at gera mítt ítasta, sigur vinstrahandaði vongurin.
Allan Norðberg varð á ársins gallaveitslu valdur sum besti høgrivongur í Føroyum farna kappingarár og hann er júst úttikin til bruttohópin hjá A-landsliðnum, sum skal royna seg í EM-undankapping í heyst.


text:
Lagt út 13 tímar síðan
Ergoterpeutfelagið er nýggjasti samstarvsfelagin í ABC-verkætlanini! 🙂 ... Vís meiraVís minni
ABC røkkur nú enn fleiri í Føroyum - FólkaheilsuráðiðErgoterapeutfelagið hevur tikið stig til at gerast partur av verkætlanini ABC fyri sálarliga heilsu.
saman røkka vit langt <3
Ergoterapeutfelagið legði 5 nýggjar myndir út.
Lagt út 4 dagar síðan
Danska ergoterapeutfelagið skipaði í døgunum 6. og 7. november fyri stórari fakkongres í sambandi við teirra 80-ára føðingardag. 650 ergoterapeutar vóru komnir saman á Comwell Kolding og skráin var á tremur við áhugaverdum, kveikjandi og fakliga mennandi fyrilestrum, parallelsessiónum og uppleggum.
Okkara egna, Turið Jacobsen, helt upplegg við støði í masterritgerðini, hon gjørdi fyrr í ár. Eitt sera væl úr hondum greitt upplegg og ein góð áminning til okkum føroysku ergoterapeutar, um ikki at smæðast burtur. Flot Turið! 🙂
Tilfar frá døgunum kann síggjast við at trýsta á hesa leinkjuna: www.etf.dk/ergo18 ... Vís meiraVís minni
Ein sera áhugaverd og kveikjandi ráðstevna um ergoterapi og aktivitetsvísind út frá nógvum perspektivum. Ikki minst kveikjandi at síggja og hoyra bæði praktikarar, doktarar og professarar í ergoterapi og aktivitetsvísind greiða frá teirra projektum. #ergo18
Lagt út 5 dagar síðan
So er starvið, sum leiðandi terapeutur fyri ergo- og fysioterapeutdeildina á LS, lýst leyst ... Vís meiraVís minni
Leiðandi terapeutur til ergo- og fysioterapideildina á Medisinska deplinumÍ samband við at ergo- og fysioterapi deildirnar leggja saman, verður søkt eftir leiðandi terapeuti til at leiða samanløgdu deildina. Talan er um fulltíðarstarv, 40 t. um vikuna til setan 1. ...
Ergoterapeutfelagið deildi uppslag hjá Fountainhúsið
Lagt út 1 mánað síðan
Á sálarheilsudegnum heiðraði Sinnisbata Fountainhouse við sálarheilsuvirðisløn. Ergoterapeutfelagið ynskir Fountainhouse hjartaliga til lukku við heiðrinum. Eitt sera gott arbeiði ergoterapeutarnir gera har.Vit takka hjartaliga fyri heiðurin, sum vit fingu frá Sinnisbata á sálarheilsudegnum.
At limir í húsinum hava innstillað okkum til hesa sálarheilsuvirðisløn, má verða tekin um, at vit gera eitt gott arbeiði og at fólk trívast í Fountainhúsinum.
Tað eru vit sera fegin og takksom um. ... Vís meiraVís minni
Ergoterapeutfelagið legði 7 nýggjar myndir út — saman við Vigdis Nolsøe og Olga Maria Undir Skardi.
Lagt út 2 mánaður síðan
Ergoterapeutfelagið hevur í ár verði vertur fyri norðurlendska fundin. Vit byrjaði við at vitja í Fountainhouse, har Súsanna og Andreas greiddu frá um Fountainhouse. Síðan gekk leiðin til Skálavíkar har restin av fundinum var hildin. Vit vóru eisini eina frálíka útferð til Skúvoyar.
Tað er altíð sera áhugavert og gevandi, at hittast við hini norðanlond, og kjakast um avbjóðingarnar og møguleikarnar vit hvør í sær hava. ... Vís meiraVís minni
Ergoterapeutfelagið
J. Paturssonarg. 24
Tórshavn
tel: 219040
etf@etf.fo


text:
Silvatiltøk á Sjómannadegnum
Fríggjadagin 18. august kl. 18.00 verður fiskikapping á Kósabrúnni har Silvi vitjar og kl. 19 verður stórt vatnkríggj. Til ber at tekna seg til fiskikapping og vatnkríggj á deildunum hjá Norðoya Sparikassa. Seinasta freist at tekna seg er fríggjadagin 18. august kl. 15.00.
Leygardagin 19. august kl.
13-17.00 skipar Silvi fyri fiskadammi í stóra tjaldinum. Eisini her kemur Silvi
at heilsa uppá børnini og bjóðar teimum bomm.
Øll eru hjartaliga vælkomin.
Sí skránna fyri
Sjómannadagin her.


text:
Skráin fyri Føroya Sjómannadag 2015
Stór fiskabuffe, Træseglskip, kappróður, vatnkríggj, kappingar, fyrilestrar, kjakfundir, útferðir og ikki minst undirhald í heimsklassa við Pipar&Salt o.a.m.... Skráin fyri Føroya Sjómannadag 2015 er merkt av at 70 ár eru liðin síðan Seinri Heimsbardagi endaði har Føroyar mistu umleið halvtriðahundrað sjómenn av krígsávum. Skráin er sera fjøltátta og drúgv og byrjar mánadagin 17. August og endar sunnudagin 23. august. Skráin verður leypandi dagførd fram til Sjómannadagin. Her kann skráin fyri Føroya Sjómannadag síggjast.
Føroya SJÓMANNADAGUR 2005 – 2015:
Vit minnast og hyggja framá
Skráin fyri Føroya Sjómannadag 2015 er merkt av at 70 ár eru liðin síðan Seinri Heimsbardagi endaði har Føroyar mistu umleið halvtriðahundrað sjómenn av krígsávum. Skráin er sera fjøltátta og drúgv og byrjar mánadagin 17. August og endar sunnudagin 23. august.
……..
Næstan hálvtriðhundrað føroyskir sjómenn fórust stríðsárini 1939 - 1945
(Brot úr bókini Víkingasynir:)
Í árunum 1940-45 gjørdu føroysk skip 2.354 ferðir til Bretlands við ísfiski; hesin fiskur vigaði 151.973 tons, og bruttoinntøkan var 88.528.99 £ ella um 198.300.000 kr.
Vandasiglingin í krígsárunum gav landinum góðar inntøkur.
Mangur fiskimaður, sum fyrr kendi seg nívdan av skuld, fekk goldið hana; í krígsárunum gjørdist hann ein fríur maður. Næsta takið var at geva húsunum tiltrongda ábót bæði uttan og innan; eisini hesum viðvíkjandi varð nógv gjørt.
Í sjómansskapi vóru krígsárini ein afturgongdartíð; tí eingin skipsmaður var settur við øll hesi árini.
Dreingirnir sluppu ikki við; at hesum borði bar eisini tað, at skipini ofta vóru leigað út til fólk, sum annars lítið og einki høvdu við fiskidrift at gera. Tann samkenslan, sum mangan hevur verið millum reiðaran og skipsfólkið, millum reiðaran og tey, sum høvdu síni við skipi hansara, viknaði.
Mest hugstoytandi var tó missurin av nógvum fólki og stórum skipatali. Eftir sótu nógvar ungar einkjur og 239 faðirleys børn eftir teir, ið fórust av krígsávum, og 60 eftir teir, ið fórust av óhappum.
…………………
FØROYA SJÓMANNADAGUR
www.sjomannadagur.fo
Høvuðsstuðlar:
Klaksvíkar Kommuna
EIK
ØLL TILTØK Á FØROYA SJÓMANNADEGI ERU ÓKEYPIS!
Skráin kann síggjast HER


text:
Stórur áhugi fyri fólkaheilsupolitikki
Í gjárkvøldið varð aftur skipað fyri Seturskjaki á Østrøm, hesuferð við evninum "Fólkaheilsupolitikkur: forboðspolitikkur ella tilboðspolitikkur?", har Sjúkrarøktarfrøðiskúlanum skipaði fyri.
Meira enn 80 fólk høvdu leita sær higar og talan varð um eitt livandi og gevandi kjak við spennandi uppleggum frá væl fyrireikaðum panelborðsluttakarum.
Súsanna Mortensen, deildarleiðari á Sjúkrarøktarfrøðiskúlanum bjóðaði vælkomin og gav síðani orðið til Kristianna Winther Poulsen, sum var orðstýrari. Í pannelinum sótu:
• Karsten Hansen, landstýrismaður í heilsumálum
• Elin Lindenskov, kommunupolitikkari og forkvinna fyri Heilsu- og umhvørvisnevndini í Tórshavnar kommunu
• Jógvan D. Hansen, heimsspekingur
• Ruth Vang, ljósmóðir
• Jónvør Christiansen, sjúkrarøktarfrøðingur og leiðari av Heilræði
• Annemi Lund Joensen, sjúkrarøktarfrøðingur, stjórnmálafrøðingur og undirvísari á Sjúkrarøktarfrøðiskúlanum.
Niðurstøðan frá kjakinum varð, at fleiri sjónarmið komu fram sum vístu, at skipan og útinnan av fólkaheilsupolitikki inniber nógv ymisk umhugsni. Eitt nú kann eitt átak, sum kann uppfatast sum forboð av ein bólki, uppfatast sum tilboð av einum øðrum bólki. Ùt frá hesum og øðrum sjónarmiðum, kom eisini fram, at heilsupolitikkur krevur fleirfakligheit, um hann skal eyðnast.
-
20.11.2018 Setrið Deildin fyri Heilsu- og SjúkrarøktarvísindiPh.d.-verja hjá Kristionnu L. DamHósdagin 22. november kl 13 fer Kristianna Lund Dam at verja...
-
20.11.2018 Setrið Til lesandi Altjóða SkrivstovanLesa í Stórabretlandi í 2019 - kom til UCAS-vegleiðingHugsar tú um at lesa i Stórabretlandi í 2019? UCAS-vegleiðin...
-
19.11.2018 Føroyamálsdeildin Søgu- og samfelagsdeildin FróðskapurFróðskaparrit nr. 64 er komiðFróðskaparrit nr. 64 í røðini er prentað við sjey vísindalig...


text:
Tíðindi
29. oktober 2018
Tað er heilt víst at gleðast um, tá vit fáa føroyskt tilfar til ymisku undirvísingarfakini í skúlanum. Nú undirvísi eg als ikki í føroyskum, og kenni tí ikki týdningin av hesum tilfari. Men óivað er hetta ein góð hjálp hjá lærarunum at tillaga undirvísingina til einstaka næmingin.
Tað var yvirskriftin inni á mmr.fo, sum vakti mín áhuga. Hóast vit eru í eini tíð, har vit mestsum eru samd um, at eginleikarnir vit ynskja, at okkara børn og ungu fáa eru: evnini at samstarva, kreativitetur, framburður, eginlæring og eginmotivatión. So halda vit fram við royndum, sum skulu vísa, hvar tey eru bókliga.
Samstundis er so ynskiligt, at næmingarnir eru sjálvbjargnir, hava gott hugflog, eru kreativ og hava eina sunna sjálvsfatan. Vit eru so ómetaliga áhaldin í at seta hesar somu næmingar til royndir av ymiskum slagi. Longu í 1. flokki fara tey til fyrstu lesikanningina, eftir tað koma landsroyndir, møguliga ein PISA-roynd og til seinast próvtøka.
Tað kann tykjast undrunarvert, at næmingar ikki skulu royna seg í samstarvi, kreativiteti og framburði. Í eini tíð, har hetta hevur alstóran týdning. Er tað tí vit ikki tora, ella tí vit ikki duga?
Hvat er tað, ið hendir, tá vit senda 4. flokk til landsroynd? Er tað ikki júst tað, ið hendan yvirskriftin á mmr.fo sigur vit ikki skulu? Kanna vit tá ikki allar næmingarnar í júst somu førleikum? Er tað ikki her, at lesitungi næmingurin hevur alt truplari við at loysa givnu uppgávuna? Ikki tí hann ikki megnar at loysa hana til fulnar, men hann hevur ikki ta tíðina honum tørvar, ella tí at umstøðurnar honum tørvar ikki eru til staðar í verandi royndarskipan.
Hava næmingar góð kreativ evni, evnini at samstarva og at hugsa og loysa uppgávur øðrvísi, so eru hetta førleikar, ið næmingarnir ongantíð koma til roynd í í fólkaskúlanum.
Samstundis, sum vit hoyra alt meiri um, hvussu stóran týdning hesi praktisku, menniskaligu evnini hava, so halda vit fram við at kanna onnur evni hjá næmingunum. Sjálvt um mentamálaráðharrin vísir á, at ”kópar ikki skulu kappast við apur í klatring”, er tað so ikki júst tað, vit gera við teimum royndum vit álegga næmingunum? Sjálvandi skal arbeiðið, sum fer fram í skúlunum ,eftirmetast, men gera vit hetta á ein skilagóðan hátt, so tað gagnar næminginum, skúlanum og í síðsta enda landinum best?
Skúlablaðið
Pedda við Stein gøtu 9
100 Tórshavn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Tvístøða (38) - "Minnilutafestivalurin í Norðurlandahúsinum"
Spurningur: "Herfyri var ein minniluta festivalur hildin í Norðurlandahúsinum. Festivalurin hevði sum endamál at varpa ljós á minnilutar og lív teirra. Dagin eftir skrivaði ein mamma á Facebook, at hon var fúkandi ill, tí børn hennara, uttan at hon visti av, høvdu verðið á hesum festivali og at tey har, høvdu spurningar um seksualitet, tað at vera ørvísi og um tað var í lagi at vera trúgvandi og samkyndur. Børnini skulu svara við at býta seg upp í bólkar alt eftir um tey svaraðu "ja", "nei" ella "eg veit ikki". Er talan um bólkatrýst ella eitt gylt høvi at læra børnini, at tað eru ikki øll menniskju ið eru líka. Hvat halda tit?"
Tvístøða er kjaksending við Harry Knudsen, Sunnevu Mohr og Arna Zachariassen. Tóri Højgaard er vertur.
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Á hummaraveiðu við Jón Andersen
Menningarkvota verður væntandi tikin aftur
Sagt verður at maðurin hevur onki stað longur
Heilsuskúlin skal ikki flytast úr Suðuroynni
Mest seldi bilur broytir úrsjónd -og kemur aftur á marknaðin
Hví skal Gud signa Føroyar?
Fiskifrøði og gransking
Forsølan til Country & Blues festivalin 2019 er longu byrjað
Frekvensbroytingar hjá Lindini og R7
FERÐALAG Í RUMENIA - 22 til 28. oktober
Aftursvar til Elsebeth Mercedis Gunnleygsdóttur
Føroyar tola ikki at Fólkaflokkurin situr í andstøðu
Metis - Øll sendingin - 13. november 2018
Fiskimálaráðið ætlar at taka aftur loyvi til Menningarkvotur
Myndir: Landsfundur Fólkafloksins 2018
Niels Uni Dam um bókini hjá Høgna Rasmussen
"Kom á 2069!" (39) - 16. nov 2018
Magni og Mest gjørt avtalu
TJÓÐBANKIN MISTEKUR SEG, TÍ HAGSTOVAN MISTEKUR SEG
Fuglafjarðarsendingin (11) - 15. nov. 2018
Tað er ikki rætt, at hann ikki sleppur uppí
Tvístøða endursending í dag 16. nov. 2018
Tíðindi klokkan 12
Fólkaflokkurin landsfund 17. november
Samband
Postboks 226
FO-600 Saltangará


text:
Noktað starvssetan vegna kyn
Status: Avgreitt
Evni: Beinleiðis mismunur, Starvssetan
Ásetingar: § 2, stk. 3
Partur: Ikki upplýst
Nevndarlimir: Kristianna Winther Poulsen, Guðrið Joensen, Esther Dahl, Marjun T. Magnussen, Leif Olsen
Mál:
Ár: 2012
Avgerðardagur: 22. januar 2012
Lýsing: Ein kvinna hevði røkt eitt starv í eitt tíðarskeið og søkti starvið, tá tað varð lýst leyst. Kvinnan fekk ikki starvið; í staðin varð annar (mannligur) um søkjari settur í starvið. Kvinnan kærdi stavssetingina til Javnstøðunevndina, tí hon metti, at mismunur var farin fram vegna kyn, av tí at hon ikki metti umsøkjaran, sum fekk starvið, vera betur skikkaðan enn hana.
Niðurstøða: Setanarviðurskfiti generelt eru ikki partur av málsøki nevndarinnar, og nevndin kann tí ikki meta um, hvørt ein umsøkjari er betur skikkaður enn ein annar til eitt ávíst starv. Nevndi metir, at soleiðis sum málið er upplýst, eru ongar upplýsingar um mismun vegna kyn í sambandi við setanarmálið. Kæran frá kæraranum kann tískil ikki gangast á møti.


text:
Gørn
Veiða við gørnum eftir havtasku og svartkalva
Av søluvirðinum verða sum felagsútreiðslur frádrignar: Sí § 17.
Um manningartalið eru 10 ella meira
Av avlopinum fær skipari og manningin til javnbýtis: 37,00%
Umframt verður av avlopinum avroknað til:
- Skipara 1,00 eykapart
- Stýrimaður 0,50 eykapart
- Kokkur 0,25 eykapart
Um manningartalið er 10 ella minni
Av søluvirðinum verða sum felagsútreiðslur frádrignar: Sí §17.
Av avlopinum fær skipari og manningin til javnbýtis: Við støði í manningatali uppá 10 37,00 %
Hvørja ferð manningatalið minkar við einum manni, verður javnbýtisprosentið minkað við.
Umframt verður av avlopinum avroknað til:
- Skipara 3,700%
- Stýrimann 1,850%
- Maskinstjóra 2,313% (motorur størri enn 750KW)
- Maskinstjóra 1,850% (moturur niðanfyri 750 KW)
- 1. meistara 0,925% (motorur størri enn 750 KW)
- Kokk 0,925%


text:
Vísindavøka 2017 - Lestrarskrivstovan stongd
Í sambandi við, at tað í morgin fríggjadag, 29. september, verður skipað fyri Vísindavøku, er Lestrarskrivstovan á Setrinum afturlatin.
Sum partur av føroyska granskingarumhvørvinum luttekur eisini Fróðskaparsetrið á Vísindavøkuni, har vit eru umboðaði við einum bási. Evnið fyri Vísindavøkuna í ár er "Tilfeingi" og verður hetta lýst, við bæði kunnandi postarum um evnið, eins og umboð fyri Setrið luttaka við at vísa á evnið í samvirknari kunning um hetta.
Vísindavøkan 2017 verður hildin í Perluni, Reinsarínum og á Perlutorginum frá kl. 8.00 til 18.00 og skráin er hendan::
Kl. 8.15 – Setan av Vísindavøkuni - Gunvør Balle, varaborgarstjóri, setur Vísindavøkuna
Kl. 8.15 - 18.00 – Framsýningar og samvirkin tiltøk kring evnið Tilfeingi
Kl. 8.30 -12.30 – 8 Framløgur á 15 min. fyri miðnámsskúlanæmingum og øðrum - sí framløgur HER
Kl. 9.30 - 17.30 – Telt á p-økinum við Hvonn, har lærarar og næmingar í Hoydølum skipa eksperiment fyri næmingum frá mið- og hádeild
Kl. 13.00 Kunngerð av vinnara av kappingini Ársins Vitanarfróðu. Vit stroyma frá handanini.
Kl. 15.00 Handan av ársins Miðlaheiðursløn. Vit stroyma frá handanini.
Kl. 15.30 -17.00 – 5 framløgur á 15 min. fyri øll - sí framløgur HER
Kl. 18.00 – Vísindavøkan endar
Endamálið við Vísindavøkuni er at skapa øktan kunnleika til og áhuga fyri tí, sum fer fram innan føroyska granskingarheimin. Høvi er hjá stórum og smáum at hitta granskarar og síggja og hoyra, hvat teir arbeiða við og hvat hetta hevur at týða fyri fólk í Føroyum. Umframt luttøku á sjálvari Vísindavøkuni, hava granskarar av Setrinum í september mánað eisini hildið fleiri fyrilestrar kring landið.
Øll eru vælkomin til Vísindavøkuna, sum er almenn og ókeypis.
-
20.11.2018 Setrið Deildin fyri Heilsu- og SjúkrarøktarvísindiPh.d.-verja hjá Kristionnu L. DamHósdagin 22. november kl 13 fer Kristianna Lund Dam at verja...
-
20.11.2018 Setrið Til lesandi Altjóða SkrivstovanLesa í Stórabretlandi í 2019 - kom til UCAS-vegleiðingHugsar tú um at lesa i Stórabretlandi í 2019? UCAS-vegleiðin...
-
19.11.2018 Føroyamálsdeildin Søgu- og samfelagsdeildin FróðskapurFróðskaparrit nr. 64 er komiðFróðskaparrit nr. 64 í røðini er prentað við sjey vísindalig...


text:
Nei, tað er ikki heimabóltur á fremmandum hondum, nei tað er beint her í okkara egna túni, at besta føroyska máltíðin verður serverað, heilt nágreiniliga í Áarstovu eitt fríggjakvøld í Havn meðan bátarnir liggja fyri teym á Eystaruvág, og eg fá eygað á ein luksussiglara av Argjum innan fyri Bursatanga.
Inni í Áarstovu bjóðar matstovuleiðarin, John Mikkelsen, og alt hansara lið av fryntligum og dugnaligum kvinnum og monnum, vælkomin. Frá vinstru eru tær Barba, Ása Maria og Ásvør. Nú eru vit í teirra hondum.
Skeltið hjá gøtunavnanevdini boðar frá, at vit eru í Sandskoti, sum er smogan millum Áarstovu og Fútastovu.
John Mikkelsen er yvirtænari á matstovunum, sum eru í grannalagnum heima í Havn, ið umframt Áarstovu eisini telur Fútastovu, Ræst og Barbara Fish House. Tær eru allar á toppinum hjá brúkarastýrdu nettænastuni TripAdvisor. Koks hjá sama samtaki, Gist og Vist, er ósvitaliga nummar eitt í Leynum, við góðum ummælum og uttan undantak við fullum stigatali. Tað er ikki bara í hondbólti, at vit hava bart okkum upp á altjóða tindarnar. Heita heystkvøldið í Áarstovu byggir lutvíst á avbjóðandi mótsetningar, sum ganga væl hond í hond. Tað boðar prentaða matskráin frá, tá eg hefti meg við dessertina, sum er sjokoláta við garnatálg.
Men fyrst er tað ein ófiltrerað og ein dropatikin heilsan frá Føroya Bjór, sum til høvið bjóða eina serstakliga smakkfulla heystbjór og ein kaldan akvavittsnaps, hin fyrra við mynd av Áarstovu og Knútsstovu niðast í høgra horni á etikettini. Professionelt og á heimavølli. Nú er strikað av og gyrt inni eitt heystkvøld
Men fyrst er tað skinkan av Trøllanesi og osturin úr Múla, sum Johan Mortensen hevur arbeitt við í sjey ár. Nú er hon góð, skinkan, sigur Johan, sum borðreiður við kaffimajonesu, osti og breyði. Og nú vit tosa um breyð, má eg nevna og viðmæla Bailine-breyðið, sum Sólgerð bjóðaði afturvið morgunkaffinum á arbeiðsplássinum í morgun. Tað er so angandi fult av korni, at tað er uttan mjøl. Men her er tað Johan, sum afturvið prátinum í Áarstovu bjóðar fyrsta heystrættin meðan vátaslettingurin slær á gluggan. Hetta er rætta tíðin at fara út at eta.
Eftir hetta søguríka undirkast kemur lambslivur, sum er malin til fína mousse, løgd á evarska tunnar dálar av súltaðum súrepli, ið flyta seg surrealistiskt, sum í einum Fellinifilmi, tá tú etur hesa sjáldsamu heystmáltíð. Afturvið er fyrra sjerriglasið, sum er ein myrk og smakkfull amontillado frá Lustau í Spania.
Heyst er súpanartíð. Her eru epli heiman av Sandi støðið, tá kokkurin hevur gjørt eina framúr fjálga eplasúpan við lambskrotum, chitterlings, ið geva ein góðan ráka av heystlambi og fiti. Visuella endastrokið er brenda grønleyksoljan, sum á mynstruta borðiskinum ger upplivingina perfekta fyri eygað. Seinna spanska sjerriglasið, sum er fino, úr góðu palominodrúvuni, gevur ein fínkaðan og foredlaðan heystsmakk, sum liggur leingi á.
So kemur høvuðskokkurin, Svein Patursson, við mest spennandi smárættinum, ið er hvítanýra í spinati, lagt á saltbakað hvíttkál. Smakkurin er sum foie gras, bleytt og salt, og søtkryddaða pinot gris vínið frá Leon Beyer í franska partinum av Alsace kínir góma og tungu.
So kemur høvuðsrætturin hetta heystkvøld í Áarstovu á borðið. Tað er úrbeinað feskt lambstjógv, sum er stokt serliga leingi, og borðreitt við grøntkáli, gularót, reyðrót og epli heiman av Sandi, sum helst er Føroya besta lendi til júst epli og grønmeti av Spitzenklasse á bestdámdu matstovu heima í Havn. Afturvið er breitt og smakkfult reyðvín, gigondas, frá Delas har suðuri í Rhônedalinum.
Høvuðsrætturin er so leskiligur, at tú fært hug at pilka av fatinum, meðan tosið gongur um, at eingin maður ella kvinna er ein oyggj, no man is an island, meðan vátaslettingurin stendur við. Veit ikki, um tað vóru eistini, Hemingway ella hondbóltsdysturin á útivøll í Skjern, sum leiddi til tosið um, hvørt klokkurnar brátt ringja fyri okkum ella øðrum, nú heystið er fyri og hann kavar av møkum.
John brýtur hugfarsliga tosið og latentu vetrartyngdina av við dessertsjerri av besta slag, posjeraðari peru, súrgaðum mjólkakremi við dillolju, og so kaffi og Ron Carvatio XO rommi og endaligu sjokulátini, sum smakkar av garnatálg. Sjáldsama lokandi smakkur eitt heystarkvøld.
So fara vit til hús, og seta varislig fet í nýfalnum midnáttarkava. Dagin eftir er kavin burtur. Tað er heyst, og stundir eru at lurta eftir hondbólti á útivølli. Manga takk!


text:
Luftskiftisskipanir skulu gerast á fullgóðan hátt við atliti at trygd, orku og inniluft.
Ásetingar um luftskifti av inniluft eru lýstar í kap. 6, Inniumhvørvi.
Luftskiftið skal vera á slíkan hátt, at virkið ikki verður tarnað ov nógv av øðrum innleggingum, ið brúka luft og soleiðis, at tað slepst undan óneyðugari orkunýtslu.
Tilflutningur av útiluft skal kunna avmarkast í tíðarskeiðum, tá ið tørvur á luftskifti í bygninginum er lítil. Í rúmum, har tørvur á luftskifti er sera skiftandi, skal tilflutningur av útiluft kunna lagast til tørvin.
Aðrar innleggingar, ið nýta luft, kunnu eitt nú vera gass- og oljufýrsinnleggingar, opnir eldstaðir (peisir), afturlatnir eldstaðir (brenniovnar), konglaovnar (pillebrændeovne) og ketlar til lívrunnið brenni og lívmegn, turkitrumlur, turkiskáp o.tíl.
Luftskiftisútbúnaður skal projekterast, gerast, stillast og avhendast sbrt. “DS 447, Ventilation i bygninger – Mekaniske, naturlige og hybride ventilationssystemer”.
Luftskiftisútbúnaður skal gerast soleiðis, at hesin ikki elvir til eldvanda.
Arbeiðið skal fara fram í samsvari við “DS 428, Norm for brandtekniske foranstaltninger ved ventilationsanlæg”.
Luftskiftisskipanir skulu reinsast, rekast og haldast viðlíka, so tær eru reinar og í fullgóðum standi tøkniliga. Hetta skal gerast sambært “DS 447, Ventilation i bygninger – Mekaniske, naturlige og hybride ventilationssystemer”.
Luftskiftisútbúnaður við innblásing og útsúgving skal lúka krøvini til hitaendurvinning í “EU-forordning nr. 813/2013/EU” og “EU-forordning nr. 206/2012/EU”.
Víkjast kann tó frá kravinum, tá ið hitaavlopið av úrtøkuluftini ikki kann gagnnýtast á rímiligan hátt.
Luftskiftisútbúnaður við hitapumpu til hitaendurvinning skal hava COP á í minsta lagi 3,6 í upphitingarstøðu (heating mode).
COP í sambandi við upphiting verður skjalprógvað sbrt. “DS/EN 14511, Airconditionanlæg, væskekølere og varmepumper med eldrevne kompressorer til rumopvarmning og rumkøling – Del 1-3”.
Mett verður ikki, at umrensl (recirkulation) kann nýtast í staðin fyri hitaendurvinningarútbúnað.
Fyri luftskiftisútbúnað, sum bert er veitari til eitt hús, eru herd krøv, sbrt. stk. 8.
Víkjast kann frá kravinum í rúmum, har tað einans er neyðugt við køling.
Luftskiftisútbúnaður við innblásing og útsúgving, ið er veitari til ein bústað, skal hava hitaendurvinning við hitavirknaðarstigi á í minsta lagi 80 %.
Ásetingin er eisini galdandi, tá luftskiftis-útbúnaður verður lagdur inn í hvørja einstaka íbúðareind sær í einum íbúðarhúsi.
Til luftskiftisútbúnað, ið er veitari til fleiri bústaðir ella fleiri vinnueindir, og har guva ella bitlar kunnu koma fyri, skulu loysnir veljast, sum tryggja góða luftgóðsku.
Roykur, matarroykur o.a., sum ofta er ein vansi í íbúðarhúsum, má ikki verða fluttur runt í húsinum.
Snúningshitavekslarar og hitavekslarar, ið leka innan, kunnu t.d. lata roykbitlar aftur til inniluftina, sum harvið er til ampa fyri búfólkið.
Til luftskiftisútbúnað við støðugari luftveiting má ravmagnsnýtslan at flyta útiluft ikki fara upp um 1.800 J/m³.
Til luftskiftisútbúnað við skiftandi luftveiting má ravmagnsnýtslan at flyta útiluft ikki fara upp um 2.100 J/m³ við størstu veiting og mesta trýstmissi.
Til útsúgvingarútbúnað, har útiluft ikki verður tilflutt mekaniskt, má tilskilaða ravmagnsnýtslan at flyta luft ikki fara upp um 800 J/m³.
Ásetingin fevnir ikki um útbúnað, ið er knýttur at ídnaðarligum tilgongdum og útbúnaði, har árliga ravmagnsnýtslan at flyta luft er minni enn 400 kWh.
Við ravmagnsnýtslu at flyta útiluft skilst samlaða ravmagnsnýtslan fyri hvønn m³ av fluttari luft, roknað frá luftinntøku til luftúrtøku.
Luftin kann sostatt verða flutt av fleiri viftum.
Við luftskiftisútbúnað við skiftandi luftveiting skilst útbúnaður, har luftveitingin, tá ið útbúnaðurin er í gongd, kann stillast við hond ella sjálvvirkandi á slíkan hátt, at nýtslan minkar munandi.
Ravmagnsnýtslan at flyta luft kann roknast út fyri hvønn luftskiftisútbúnað sær ella fyri luftskiftisútbúnaðin í einum bygningi í síni heild.
Ravmagnsnýtslan at flyta luft verður roknað út sbrt. “DS 447, Ventilation i bygninger – Mekaniske, naturlige og hybride ventilationssystemer”.
Til luftskiftisútbúnað við støðugari ella skiftandi luftveiting og hitaendurvinning, ið er veitari til ein bústað, má ravmagnsnýtslan at flyta luft ikki fara upp um 1.000 J/m³, tá ið raksturin er við mesta trýstmissi. Veiting til útbúnaðin skal vera gjøgnum íbinding, soleiðis at ravmagnsnýtslan kann mátast.
Útbúnaður at væta innblástrarluft við má bert leggjast inn, um trygdar-, framleiðslu-, varðveitslu- ella heilsuorsøkir tala fyri hesum.
Natúrligt luftskifti umvegis útluftingarrør skal leiðast upp um tekju, og útluftingarrørið skal hava slíka hædd og slíkt skap, at luftin verður veitt burtur á nøktandi hátt uttan at vera til ampa fyri kringumstøðurnar.
Útluftingarrør frá køki, baði- og vesirúmi eigur at verða leitt heilt upp til húsamønuna.
Útluftingarrør til natúrligt luftskifti skulu vera tøtt.
Kravið verður mett at vera lokið, tá ið tættleikaflokkur A í “DS 447, Ventilation i bygninger – Mekaniske, naturlige og hybride ventilationssystemer”, verður nýttur
Luftskiftisútbúnaður, har elnýtslan til viftur er meira enn 3000 kWh pr. ár, skal gerast við elmátara.
Ásetingin er galdandi í sambandi við nýbygging og innlegging av nýggjum luftskiftisútbúnaði í verandi bygging.
Ásetingin er ikki galdandi, um t.d. ein verandi luftskiftisútbúnaður verður víðkaður til at fevna um fleiri høli í bygninginum.
Elmátarar skulu lúka “Sikkerhedsstyrelsens bekendtgørelse om måleteknisk kontrol med målere, der anvendes til måling af elforbrug med hensyn til overnesstemmelsesvurdering ella typegodkendelse og førstegangsverifikation”. Hitamátari til máting av hitanýtsluni í hitaflatum skal vera sbrt. “Sikkerhedsstyrelsens bekendtgørelse om måleteknisk kontrol med målere, der anvendes til måling af forbrug af varme i fjernvarmeanlæg med hensyn til overensstemmelsesvurdering eller typegodkendelse og førstegangsverifikation”.
Luftskiftisútbúnaður har hitanýtslan til heitar flatur er meira enn 10000 kWh pr. ár, skal hitanýtslan mátast. Elnýtslan i elhitaflatum, har samlaða nýtslan er meira enn 3000 kWh pr. ár, skal mátast.
Ásetingin er galdandi í sambandi við nýbygging og innlegging av nýggjum luftskiftisútbúnaði í verandi bygning.
Ásetingin er ikki galdandi, um t.d. ein verandi luftskiftisútbúnaður verður víðkaður til at fevna um fleiri høli í bygninginum.
Elmátarar skulu lúka “Sikkerhedsstyrelsens bekendtgørelse om måleteknisk kontrol med målere, der anvendes til måling af elforbrug med hensyn til overnesstemmelsesvurdering eller typegodkendelse og førstegangsverifikation”. Hitamátarar til máting av hitanýtsluni í hitaflatum skal vera sbrt. “Sikkerhedsstyrelsens bekendtgørelse om måleteknisk kontrol med målere, der anvendes til måling af forbrug af varme i fjernvarmeanlæg med hensyn til overensstemmelsesvurdering eller typegodkendelse og førstegangsverifikation”.


text:
Andvekur - text
Musíš se nejprve přihlásit. Pokud nemáš účet, tak se zaregistruj
tín rødd ferðast runt húsini sum eitt vælkent lag
tíni orð hita mín kropp sum eitt heitt bað
góða, eg eri øvundsúkur inn á teg
tú dugir nógv betur at liva enn eg
ár eftir ár - tú eldist í mær og leikir míni sár
dag eftir dag - tú er eitt heilagt stað
eg liggi eina svøvnleysa nátt í andvekri
nógv betri enn ein góður dreymur er veruleikin
tað ljóðar so væl tá ið tú sigur tað ábyrgdarfrítt
tú kennir tað gráa ímillum svart og hvítt
ár eftir ár - tú eldist í mær og lekir míni sár
dag eftir dag - tú er eitt heilagt stað
Káta Hornið
- Lat Tárini Falla
- Andvekur
- Tokspor
- Útsetin
- Káta Hornið
- Havnin Er Ein Lítil Bygd
- Sangir Í Moll
- Far Ongantíð Frá Mær
- Tú Ert Ein Eingil
- Ongir Pengar
- Hugsa Positivt
- Yngra Ættarlið
TEITURtexty
- 1. Louis, Louis
- 2. One And Only
- 3. Josephine
- 4. Poetry Aeroplanes
- 5. Lets Go Dancing
- 6. Don't Let Me Fall In Love..
- 7. I Was Just Thinking
- 8. To Meet You
- 9. Amandas Dream
- 10. Letter From Alex


text:
Froskmannafelagið, Kajakfelagið og Bátafelagið fáa serbygda flótibrúgv undir Bakka
Politikkur02-03-2018 - 16:16 - Jóanis Albert Nielsen
Tórshavnar býráð samtykti hóskvøldi, at geva Tórshavnar Froskmannafelag, Kajakfelagnum og Bátafelagnum eina serbygda flótibrúgv til virksemið hjá feløgunum
Tórshavnar Býráð vil fjálga um allar ítróttargreinar og onnur frítíðarítriv í høvuðsstaðnum, og tað er við hesum stevnumiði í huga, at vit hóskvøldið hava samtykt at keypa eina serútgjørda flótibrúgv til virksemið hjá Froskmannafelagnum, Kajakfelagnum og Bátafelagnum í Havn.
Feløgini hava sítt dagliga virksemi í Vágsbotni og undir Bakka við Tinganes, og flótibrúgvin verður løgd undir Bakka á uttaru síðu á bylgjubrótaranum innan fyri Skinnarasker.
Flótibrúgvin, sum lættir væl um hjá frítíðarfeløgunum, er eisini sniðgivin og laga eftir søguliga og hugtakandi umráðnum við Tinganes og Skinnarasker.
Á sumri 2016 samtykti býráðið at geva Tórshavnar Froskmannafelag og Kajakfelagnum, sum vóru vorðin húsvill, tak yvir høvdið í gomlu kommunalu neystunum undir Bakka, sum feløgini leiga frá kommununi. Býráðið hevur eisini stuðlað feløgunum í at seta neystini í stand, og hetta arbeiðið er næstan liðugt.
Tórshavnar Froskmannafelag, Kajakfelagnum Bátafelagið eru – eins og hini frítíðar- og ítróttarfeløgini í Havn – virðismikil fyri høvuðsstaðin. Stuðulin, ið býráðið veitir frítíðarfeløgunum við Vestaru Vág, sæst aftur í lívgandi virkseminum á havnarlagnum, sum er við til at økja trivnaðin í okkara livandi høvuðsstaði.
Tá feløgini fingu gomlu neystini at búleikast í fyri umleið hálvum øðrum ári síðani, var samstundis avtalað, at feløgini sjálv skipa virksemið á økinum við felags reglum fyri økið og ognirnar innan fyri teir karmar, sum kommunan ásetir.
Eg ynski frítíðarfeløgunum við Vestaru Vág góðan virkishug á nýggju flótibrúnni og framhaldandi góðan trivnað í hesum søguliga og hugkveikjandi umhvørvi.
Bogi Andreasen, býráðslimur
Fólkaflokkurin


text:
Lestrarbyrjan á Søgu- og samfelagsdeildini
Í gjár møttu 25 nýggj søgu- og samfelagslesandi til teirra fyrsta arbeiðsdag í Jónas Broncks gøtu 25.
Dekanurin Hans Andrias Sølvará, bjóðaði vælkomin, og tey nýggju lesandi fingu at vita nærri um útbúgvingarnar á Søgu- og Samfelagsdeildini, og tey praktisku viðurskiftini kring hesar.
Hetta er fyrstu ferð nakrantíð at Søgu- og Samfelagsdeildin hevur tikið lesandi inn 2 ár á rað. Serliga áhugavert var tí, at nøkur av teimum "gomlu lesandi" (tvs frá 2. ári) kundi taka yvir, og fortelja um ymisk viðurskifti av týdningi fyri lesturin og um hvussu tey nú royna at skapa eitt veruligt lestrarumhvørvi. Ein partur av hesum var, at tey bjóðaðu teimum nýggju lesandi til lestrarprát á Café Natúr, har ókeypis the og kaffi var at fáa. Ein annar táttur er, at skipað verður fyri felags útferð 10. og 11. september, har farið verður til Skopunar.
-
13.12.2018 Setrið Deildin fyri Heilsu- og SjúkrarøktarvísindiPrógvhandan í KongshøllPrógvhandan – Ískoytisútbúgving fyri sjúkrarøktarfrøðingar o...
-
11.12.2018 NáttúruvísindadeildinFøroyska haranEyðfinn Magnussen, lektari í lívfrøði á Náttúruvísindadeildi...
-
06.12.2018 Setrið SetursskrivstovanÁsbjørn 30 ára starvsdag á SetrinumTann 22. november vóru liðin 30 ár síðani Ásbjørn Johannesen...


text:
Klumma: Tey góvu eina vón
Árni, Marin og teirra eins og Palliativa toymið góvu okkum eldru, sum hagfrøðisliga fara at koma nærri krabbameini, eina vón
Harrin forseti og frúgvin varaforseti
Aserbadjanski forsetin Ilham Alijev og konan Mehriban Alijeva avmyndaði til forsetavalið 9. oktober í 2013. Alijev arvaði forseFyri haldarar
Fútastova aftur til røturnar
Meðan matstovan KOKS gongur sína sigursgongd um so at siga allan heimin eftirhondini, eru aðrar matstovur í Føroyum, sum flúgvaFyri haldarar
Væleydnað átak innan barnasálarfrøði skal gagna grønlendingum
Fyri umleið tíggju árum síðani stovnaðu tveir danir eina ókeypis støðisútbúgving í námsfrøði - nú er túrurin komin til Grønland


text:
Tá ungmannablaðið »Ungu Føroyar« í 1907 sá dagsins ljós, vóru fólk brátt var við dulnevnið »Finnur hin lítli«, ið var at síggja undir smásøgum og yrkingum.
Fólk vóru forvitin. Hvør var Finnur hin lítli?
Leingi var hetta dult, men at enda spurdist, at aftan fyri dulnevnið stóð havnardrongurin Jákup Hansen.
Hann var føddur í 1881. Gjørdist tíðliga móðurloysingur og fór blaðungur til Kirkjubøar at vera. Mannkomin kom hann aftur til Havnar, giftist og setti búgv í Syðrugøtu, har hann búði, til hann andaðist í 1967.
Ongantíð kom tað, ið Jákup Hansen skrivaði, út í bók fyri seg, men enn liva yrkingar hansara, og fleiri teirra munnu fara at liva um ævir; serliga verður her hugsað um føðilandssangin »Fagurt ert tú fosturlandið«, um hin káta og bragdliga »Tá eg verði stórur, tá verður tað gott« og hin yndisliga kvøldsangin »Góða mamma, eg vil sova«.
Úr: Árni Dahl: Bókmentasøga I-III. Fannir. 1980-83.


text: Viðfestur er luttakaralistin til HS stevnu nú í vikuskiftinum 18. – 19. september. Tað sær út til at serliga Pál Joensen fær eina góða kapping, við einum 9 styrkismetingum sum nr 1 og 4 sum nr 2, umframt Magnus Jákupsson sum verður styrkismettur at verða fimm ferðir nr 1 og 2 ferðir nr 2, og Birita Debes sum verður styrkismett at verða fimm ferðir nr 1. Hartil Helena, Turið og Cecilia, sum standa til at verða nummar 1 einar 3 ferðir í part, og Tanja og Pauli sum standa til at verða nr 1 einar 2 ferðir í part.


text:
Virðiskort til næmingar í eNámi
Góðu foreldur og næmingar í eNámi í Sunda kommunu.
Mánadagin tann 3. september 2018 byrjar eNám og í hesum sambandi fara nógv tykkara at hava breytir á Strondum, Fuglafirði og Tórshavn. Av hesi orsøk fáa tit eitt virðiskort, sum ger, at tit kunnu ferðast til og frá heimi til breytirnar við hesum virðiskorti. Virði er fylt á kortið, og tit hava fingið boð um at fylgt við, soleiðis at vit í góðari tíð kunnu fylla á kortið, um tað fer at mangla. Tit kunnu skifta breytir fram til heystfrítíðina og tískil er ein ávís upphædd sett á kortið og eftir heystfrítíðina verður hugt, um hetta verður nógmikið til alt skúlaárið.
Av tí at stórt virði er á kortinum, sum næmingarnir fáa, verða teir tí bidnir um at ansa sera væl eftir tí. Um so er, at næmingurin missir kortið burtur, mugu tey/tit boða skúlanum frá beinanvegin antin á svs@svs.fo ella við at ringja 789393.
Tað er ábyrgdin hjá næminginum, at virðið á kortinum ikki verður brúkt til annað enn at ferðast til og frá breytunum. Um so er, at tað verður gjørt, mugu foreldrini fylla virðið á ella rinda fyri tað, sum næmingurin hevur brúkt kortið til at ferðast til onnur støð, enn tá tey hava breytir.
Seinni í ár skal 10. flokkur í starvsvenjing, og tá brúka tey eisini virðiskortið.
Næmingarnir úr Eiðis kommunu nýta skúlakortið bæði til breytir og starvsvenjing.
Vinarliga vegna Skúlan við Streymin
Sonni Óli Djurhuus, skúlastjóri


text:
Vinnubræv sum spreingimeistari
Spreingiarbeiði skal fara fram undir leiðslu av einum spreingimeistara.
Spreingimeistarin skal tryggja, at spreingiarbeiðið verður útint á tryggan hátt, eftir ásetingunum í lógini ella eftir ásetingum, givnar við heimild í lógini.
Spreingimeistarin skal vera á staðnum, meðan gjørt verður klárt til spreinging og meðan sprongt verður. Eftir spreinging skal spreingimeistarin tryggja, at allar løðingar eru brostnar.
Útgerð og annar útbúnaður at nýta í sambandi við spreingiarbeiði skal verða kannaður av eigaranum og spreingimeistaranum hvørja ferð, hesi verða nýtt.
Hvussu søki eg um vinnubræv
Fyri at fáa tey loyvi til at virka sum spreingimeistari, skal umsøkjarin hava nøktandi kunnleika um spreingievni og kunnleika til at útinna spreingiarbeiði. Umsøkjarin skal tískil hava tikið lut á einum førleikagevandi skeiði í spreingitøkni.
Harumframt skal umsøkjarin, undir leiðslu av einum góðkendum spreingimeistara, fyriskipa eina væleydnaða royndarspreinging, har umsøkjarin vísir fyri Arbeiðs- og brunaeftirlitinum, at hann hevur neyðugu vitanina um fyriskipan av slíkum virksemi og handfaring av spreingievnum.
Umsóknin kann sendast Arbeiðs- og brunaeftirlitinum umvegis teldupost ella vanligan post.


text:
Hetlandsrennan er ein djúp renna, sum liggur millum føroyska landgrunnin og hetlendska landgrunnin. Gjøgnum hesa rennu rekur heitur sjógvur úr Atlantshavi í ein landnyrðing móti teimum køldu høvunum norðan fyri okkum og í Arktis.
Hesin sjógvur ber nógvan varma við sær og hevur stóran týdning fyri veðurlag og livilíkindi í arktiska økinum. Eisini er hetta heita rákið avgerandi fyri, hvussu teir stóru pelagisku fiskastovnarnir – sild, svartkjaftur og makrelur – ferðast. Tað er tí stórur altjóða áhugi í at kenna hetta rákið til fulnar, og serliga granskingargrunnurin hjá Evropa (FP7) hevur játtað nógvan pening til kanningar.
Tað hevur loyvt Havstovuni, saman við fleiri altjóða granskingarstovnum, at máta streymin ymsastaðni í rennuni og útgreina hetta rákið, sum eisini er so týðandi fyri okkara havøki og tilfeingi. Í 2013 kom ein vísindalig grein, sum samanfataði úrslitini og metti um bæði miðalrák og tær broytingar, sum hava verið seinastu 20 árini (les greinina her). Tann heiti Atlantssjógvurin í Hetlandsrennuni kann tó bæði vera komin vestaneftir og norðaneftir (teir reyðu pílarnir á myndini), og tað ger mátingarnar torførar. Greinin vísti tí eisini á ymisk ivamál, sum mátingarnar ikki hava megnað at loysa.
Tí eru fleiri kanningar gjørdar, og ein nýggj frágreiðing er gjørd, sum dregur saman um úrslitið av teimum (les frágreiðingina her). Tað fremsta endamálið við hesi frágreiðing er at útgreina, hvussu mátingarnar í Hetlandsrennuni best verða gjørdar. Havstovan er við í eini nýggjari umsókn til komandi granskingarfígging í Evropa: "Horizon 2020". Har skal millum annað rákið í Hetlandsrennuni kannast betur, og tann nýggja frágreiðingin fer at verða støðið undir teimum ætlanunum.


text:
At nýta
1 hjarta salat
2 appilsinir
1/2 granatepli
20 mandlir
Basilikumbløð
Dressingur
Saft frá granateplinum
Saft frá 1/2 appilsin
1-2 spsk olivinolju
Salt
Soleiðis ger tú:
Flys appilsinirnar, og sker tær í tunnar skivar. Sker salatina, og legg hana á eitt fat. Legg appilsinskivurnar omaná. Banka granateplið við eini skeið, soleiðis at kjarnurnar loysna eitt sindur. Sker granateplið í helvt, og tak kjarnurnar úr. Ansa eftir, at tær hvítu hindurnar ikki koma við . Hakka mandlurnar groft. Stroy kjarnurnar og mandlurnar omaná appilsinirnar, og legg basilikumbløð omaná.
Blanda dressingin, smakka hann til og stoyt hann yvir salatina


text:
Uppskot til kunngerðir til hoyringar
Tann 20. desember 2017 sendi Samferðslumálaráðið 4 nýggj kunngerðaruppskot til hoyringar. Øll uppskotini hava heimild í løgtingslóg nr. 70 frá 11. mai 2000 um arbeiðsumhvørvi.
Talan er um fylgjandi uppskot:
- Uppskot til kunngerð um innrætting og nýtslu av trýstberandi útbúnaði: Uppskotið savnar allar reglurnar um trýstberandi útbúnað í einari dagførdari kunngerð. Við galdandi kunngerðum er hetta býtt yvir 4-5 ymiskar kunngerðir, harav tann elsta er frá 1950.
- Uppskot til kunngerð um uppseting og nýtslu av elevatorum o.ø.: Uppskotið er ein dagføring og nágreinan av galdandi reglum, og stuðlar m.a. undir ásetingarnar í nýggju byggireglugerðini fyri Føroyar.
- Uppskot til kunngerð um løggilding av serkønum veitarum mótvegis Arbeiðs- og brunaeftirlitinum: Uppskotið savnar og dagførir flestu løgildingarheimildirnar hjá Arbeiðs- og brunaeftirlitinum, í einari dagførdari kunngerð. Hetta tryggjar, at øll løggildi virkir koma at virka undir somu krøvum og treytum.
- Uppskot til kunngerð um gjøld fyri løggildingar, ávís eftirlit og loyvisbrøv frá Arbeiðs- og brunaeftirlitinum.: Uppskotið kemur ístaðin fyri tvær eldri kunngerðir um gjøld, soleiðis at heimildirnar nú blíva savnaðar í einari kunngerð. Í hesum sambandinum eru gjøld fyri uppgávur, sum Arbeiðs- og brunaeftirlitið ikki longur ger, strikaði, meðan onnur gjøld og orðingar eru dagførdar.
Samferðslumálaráðið hevur sett hoyringsfreistina til 26. januar 2018. Uppskotini kunnu síggjast á heimasíðuni hjá Føroya Landsstýri: http://www.foroyalandsstyri.fo/kunning/uppskot-til-ummaelis/


text:
Atgongumerkjasøla byrjað
NÚ kunnu áskoðarir fara inn á heimasíðuna hjá Norðurlandahúsinum og bílleggja atgongumerki til sýningarnar á Nordic Performing Arts Days.
Yvir 75 upptraðkandi norðurlendskir gestir kunnu upplivast í Norðurlandahúsinum, á Tjóðpallinum og øðrum størri og smærri pallum í Havn og á bygd.
Festivaltilboð: Keyp 4 ymiskar sýningar - betal fyri 3 ;-)
Atgongumerki til øll tey almennu tiltøkini kunnu bílleggjast á heimasíðuni hjá Norðurlandahúsinum
Meira kunning á
www.nordicperformingartsdays.fo
Føroyskt leikrit heiðrað til New Nordic Drama 2016
6 nýggj norðurlendsk leikrit verða heiðrað og pallsett á festivalinum New Nordic Drama í Føroyum.
Herímillum føroyska verkið “Tóm Rúm” eftir Majruna Kjelnæs Syderbø.
Aftur í ár verður væleyðnaði LeikREAD festivalurin settur á pall í Føroyum. Hesu ferð undir
felagsheitinum New Nordic Drama. Hetta er ein norðurlendskur reading-festivalur, har tey bestu
norðurlendsku leikritini frá 2014-2015 verða framførd sum pallsettar lesingar.
Tann 27. og 28. mai í ár fær tú møguleikan at uppliva hesu 6 nýggju norðurlendsku leikritini í
Norðurlandhúsinum í Havn.
Útvaldu verkini eru:


text:
Orð: Ókendur
Týtt: Alfred Petersen (1. 2. og 4. ørindi umframt niðurlagið) og Kajfinn Hammer (3. ørindi)
1. Hvør ein fuglur reiður sær man vita,
revurin sær nógvar holur veit!
Jesus mátti stað úr staði flyta,
einki heim – tað sárt í hjartað neit.
Niðurlag: Hoyggj og hálmur javnan var Hans lega,
oyðimørk Hans bønarstaður var!
Fram við Jordans á Hann mundi streva,
Sonur Guðs, til lív at vinna tær!
2. Fyri frið at fáa til at biðja,
fór til fjals Hann manga kvøldarstund.
Meðan alt, ið skapt var kundi tiga,
unti Hann Sær ikki tryggan blund.
3. Og tá fólkið nívt til Hann sær vendi,
altíð kærleiksfullur tó Hann var;
onga nívda sál Hann burtur sendi,
børnini Hann eymt at barmi bar.
4. Tað er synd og skomm, vit okkum gremja,
um vit minnast, hvør ið Jesus var.
Gævi Guð, vit heldur munnu fremja
verkið, Jesus tungt á hjarta bar.


text:
Vit spæla alt tað sum fólk vilja hoyra
– Vit spæla allar okkara bestu og kendastu sangir soleiðis, sum fólk vilja hoyra teir, sigur Jay Jay French, gittarspælari í Twisted Sister.
Hóskvøldið verður ársins rockkonsert – og kanska størsta rockkonsert í Føroyum nakrantíð – tá ið Twisted Sister spælir á Summar Festivalinum.
Amerikanski bólkurin, sum verður róstur til skíggja allastaðni, har hann spælir, er til reiðar at fara á landsins størsta pall, og teir ætla at geva alt tað, teir eiga.
– Vit spæla allar okkara bestu og kendastu sangir soleiðis, sum fólk vilja hoyra teir. Vit vita, hvørjar sangir fólk lurta mest eftir, og tey fáa teir allar á konsertini hóskvøldið. Vit leggja serligan dent á útgávuna Stay Hugry, sum hevur 30 ára jubileum í ár, sigur Jay Jay French, sum er gittarspælari og stovnandi limur av Twisted Sister.
– Vit eru sera fegnir um, at tónleikurin hevur ført okkum til Føroya og givið okkum hesa upplivingini. Hetta er nakað heilt serstakt, og vit ætla at geva føroyingum eina minniliga konsert hóskvøldið, sigur hann.
Twisted Sister spælir á Summar Festivalinum hóskvøldið kl. 22.30.
(Mynd: Sigmar Mørkøre)


text:
Fleiri tingmál koma til 1. viðgerð á tingfundinum sum byrjar klokkan 10 í dag.
Eitt er uppskotið hjá Henrik Old, landsstýrismanni, sum snýr seg um at leingja barsilsskipanina við tveimum vikum og at leggja eftirlønargjaldið oman á barsilsútgjaldið.
Eyðgunn Samuelsen vil broyta lógina um ískoyti til fíggjarliga veikar familjur, so pør ikki, sum nú, vera fyri mismuni, ella í øllum førum fáa lutfalsliga meira enn tey gera í dag.
Sambandsflokkurin hevur uppskot um at hækka grundupphæddina í fólkapensjónini aftur til tað, sum hon var lækkað við 1. januar 2016. Eisini hevur flokkurin uppskot um viðgerðartrygd fyri allar føroyingar. Uppskotið sigur, at ongin skal bíða longri enn í ein mánaða eftir at sleppa framat viðgerð í heilsuverkinum.
Og uppskotið hjá Sonju Jógvansdóttir um at limir í fakfeløgum skulu sleppa at draga limagjaldið frá í skattskyldugu inntøkuni kemur eisini til 1. viðgerð á løgtingsfundinum í dag.
Um tú veitst okkurt, sum VP ikki veit - skriva so til vp@vp.fo